qundao/data-zh-poetry huggingface dataset:
田家杂诗·其四
作者：钱大昕
朝代：清
体裁：古风

浮云随风远，飘散何所之。逍遥十亩閒，终岁乃安栖。孺人提瓮汲，稚子持钓归。把酒共劳苦，无事心亦怡。曲池方绕舍，蓱叶相因依。鲂鲤游其閒，鳞鬣皆可窥。出入呴以沫，人喧鱼不知。即此悟濠濮，当与庄惠期。
甲子元旦·其一
作者：钱大昕
朝代：清
体裁：五言律诗

七十还加七，重逢甲子春。元无驻颜药，犹作负暄人。眼暗观书懒，神疲假寐频。庭梅知我喜，催放众香匀。
甲子元旦·其二
作者：钱大昕
朝代：清
体裁：五言律诗

人如都散汉，身住小屠苏。竹听今年响，桃更旧日符。江湖游巳倦，面目丑难摹。比似香山叟，公然一岁踰。
留王快镇座主少宗伯介公有诗纪事次和
作者：钱大昕
朝代：清
体裁：七言律诗

天教十日住鞭丝，似与溪山有夙期。古寺半藏云断处，好花全放雨晴时。三成官笴穿杨捷，一队征蹄踏雪迟。行帐追陪真是乐，夜来频醉百分卮。
病目廿二韵
作者：钱大昕
朝代：清
体裁：古风

病目匝月馀，屏荤疏酒盏。昼常怯窗明，夜苦辨星皖。观火光忽岐，溯风涕偏潸。眵凝舂麦芒，泪流淅米㶕。绿瞳欲掩珠，赤眚巳侵眅。漫天作谢絮，平地起秦栈。朱碧只一槩，金沙草分拣。看书春月翳，作字秋蛇绾。视鸟真如乌，写弗却类丳。约僮宥便了，课儿昧瑟僩。渐近杜钦盲，空羡华元睅。欲寻龙树方，安得金鎞刬。平生耽文字，蓺林志飞䎒。分无蛾绿餐，徒劳汗青篹。多记精日销，玩物颜有赧。天教息吾黥，日使艮其限。五蕴先断色，万事难挂眼。方圆河洛图，疏密麻沙板。相对了不知，付之一笑莞。象罔傲离朱，申徒薄子产。戒慎所不睹，斯道本至简。浑沌未凿初，今吾岂异撰。
病起·其一
作者：钱大昕
朝代：清
体裁：五言律诗

四十年犹壮，经旬病独侵。害风增欬逆，伏枕屡呻吟。思涩诗魔退，精销药债寻。今朝𢀩快意，屋角听鸣禽。
病起·其二
作者：钱大昕
朝代：清
体裁：五言律诗

五色徒盲目，三馀欲息肩。安心真是药，省事便成仙。昭略生来瘦，元章近日颠。山妻苦相劝，第一且归田。
癸亥新春·其一
作者：钱大昕
朝代：清
体裁：五言律诗

问年周一部，献岁又三春。久作归田赋，犹留食粟身。有斋堪习懒，非佛亦忘嗔。须发都黄白，谁云此老贫。
癸亥新春·其二
作者：钱大昕
朝代：清
体裁：五言律诗

残腊入新年，梅花雪后妍。瓶无留客酒，案有示儿编。獭祭难言博，虫彫亦可怜。江湖多小集，若个姓名传。
登华顶作歌
作者：钱大昕
朝代：清
体裁：古风

台山性蕴藉，弗矜峭削名。中藏石棱外不露，元气浑厚由天成。穷子骨立袒肩背，何如仙人云衣霞佩朝玉京。高居悯下界，接引登紫清。后来或居上，天衢道自亨。不然卓立一万八千丈，身无六翮安得凌空行。浅人不解事，妄谓累土殊平平。请看琼台夹双阙，娟娟玉笋抽新萌。请看铜壶注片练，磊磊涧底排瑶琼。儿孙偶尔作狡狯，巳令观者咋舌悚息并。而况水源木本尊无对，一蠡讵可量沧瀛。道高望重邈独立，文章不露世自惊。鹏游万里蜩学笑，未免饶舌蒙庄生。君不见如来宴坐莲华顶，无香味亦无色声。巳经成就最上果，底须屈强磊块更与人閒争。
登岱·其一
作者：钱大昕
朝代：清
体裁：七言律诗

岩岩气象傲王公，锡号天齐配昊穹。五岳降神尊第一，长男出震位居东。登临始觉乾坤大，赞诵真惭拟议穷。梁父肃然分左右，同时頫首丈人翁。
登岱·其三
作者：钱大昕
朝代：清
体裁：七言律诗

水激沙崩石磴危，振衣直上不言疲。畏难长恐中途误，陟险全凭定力持。目极吴门横马匹，手摩秦树认虬枝。壮观天借今年雨，添得银河百道垂。
登岱·其二
作者：钱大昕
朝代：清
体裁：七言律诗

历尽岖嵚十八盘，㩳身巳在碧云端。烟光依约齐州小，水气微茫少海寒。石壁尚留唐帝隶，玉符草问宋家坛。傲来高峙空千丈，俯睇聊同一篑看。
登岱·其四
作者：钱大昕
朝代：清
体裁：七言律诗

半生虚慕列仙材，日观天门未到来。此度初窥真面目，新秋更喜豁氛埃。巳离下界衣无垢，渐近刚风树不栽。偃蹇群峰休傲客，新从岱顶赋诗回。
登望海亭
作者：钱大昕
朝代：清
体裁：七言律诗

孤亭直上与云平，北望苍茫接大瀛。晓岫参差堆众皱，春田衍沃散千枰。休谭霸越吞吴迹，大有奇庄逸许情。石篑栖神无恙否，诘朝便请入山行。
登燕子矶
作者：钱大昕
朝代：清
体裁：古风

扁舟泊江浒，乘兴何所适。扪萝上危矶，支筇踏盘石。径仄势欲崩，胆怯步愈窄。秋色江上来，吴楚千里碧。渺渺独愁予，潮平苇花白。
登翠微亭
作者：钱大昕
朝代：清
体裁：五言律诗

偶访清凉寺，重登缥缈亭。檐端容鸟入，树杪见舟停。烟送遥村碧，山来隔岸青。都忘城市闹，钟呗静中听。
登舟
作者：钱大昕
朝代：清
体裁：五言律诗

雨后潮犹急，天阴夏转寒。孤舟如竹叶，上坝度危湍。伸脚安眠便，低头得句难。推篷时一快，青翠数峰攒。
登隆兴寺大悲阁周览隋宋元碑刻晚宿雨花堂对月得诗七首·其一
作者：钱大昕
朝代：清
体裁：七言绝句

飞檐缥缈敞三层，乾德规模记昔曾。始信护持龙象力，千年杰构尚崚嶒。
登隆兴寺大悲阁周览隋宋元碑刻晚宿雨花堂对月得诗七首·其七
作者：钱大昕
朝代：清
体裁：七言绝句

轺车几日太匆忙，一宿安眠青豆房。多谢雨花堂外月，照人心地亦清凉。
登隆兴寺大悲阁周览隋宋元碑刻晚宿雨花堂对月得诗七首·其三
作者：钱大昕
朝代：清
体裁：七言绝句

开皇龙藏护瑶函，奕奕银钩妙迹镵。弹指周齐经几劫，参军犹署旧头衔。
登隆兴寺大悲阁周览隋宋元碑刻晚宿雨花堂对月得诗七首·其二
作者：钱大昕
朝代：清
体裁：七言绝句

白豪殊相顶光圆，闻说金涂七度全。遇宋即兴遗谶在，荒唐且任老僧传。
登隆兴寺大悲阁周览隋宋元碑刻晚宿雨花堂对月得诗七首·其五
作者：钱大昕
朝代：清
体裁：七言绝句

承旨书家奉楷模，胆巴遗迹久榛芜。惟馀本命长生碣，留在西廊少榻摹。
登隆兴寺大悲阁周览隋宋元碑刻晚宿雨花堂对月得诗七首·其六
作者：钱大昕
朝代：清
体裁：七言绝句

冰山一霎便全倾，玉券空镌上辅名。剩有孤嫠逢悯思，施钱地下忏长生。
登隆兴寺大悲阁周览隋宋元碑刻晚宿雨花堂对月得诗七首·其四
作者：钱大昕
朝代：清
体裁：七言绝句

长明镫向佛前吹，分付官钱几贯支。闰月上旬当怯嶭，传宣中旨出嘉禧。
登马鞍山
作者：钱大昕
朝代：清
体裁：七言律诗

一峰缥缈小而奇，乘兴登临忆少时。弹指流光真小劫，拍肩名士又新知。危崖大字镌和仲，荒草孤坟认改之。欲倩孔圭谢猿鹤，献嘲休诮北山移。
登黄鹤楼怀翁覃溪中允彭六一编修·其一
作者：钱大昕
朝代：清
体裁：五言律诗

榜人催欲渡，小泊为登楼。奇观讵容失，高秋聊此游。空濛云外岫，浩荡水中鸥。信美非吾土，凭栏亦少留。
登黄鹤楼怀翁覃溪中允彭六一编修·其二
作者：钱大昕
朝代：清
体裁：五言律诗

城以依山壮，楼因得地奇。塔仍元代刱，枣说古仙遗。紫蟹秋来味，丹枫霜后姿。登高羡星使，来趁菊花期。
白公祠喜晤述庵司寇·其一
作者：钱大昕
朝代：清
体裁：五言律诗

邂逅老仙翁，须眉白傅同。中朝留一鹗，高论却千熊。身与文俱寿，诗因爱更工。楼台无地起，想见古人风。
白公祠喜晤述庵司寇·其二
作者：钱大昕
朝代：清
体裁：五言律诗

此地宜觞咏，回头六十年。知章归未晚，长庆集先传。坐阅千人石，閒烹一勺泉。扪萝搜古碣，会粹入新编。
白桃花和张止原韵
作者：钱大昕
朝代：清
体裁：七言律诗

洗却燕支换素襟，元都重到客沈吟。虢家小妹朝天面，姑射仙人出世心。嚼雪怕教千日醉，施朱何取十分深。当年坡老如相识，不道漫山俗到今。
白沟河
作者：钱大昕
朝代：清
体裁：古风

我行白沟河，鳞鳞绮塍接。遥见稷与黍，有穗无一叶。停舆问田叟，蹙额久乃答。飞虫昨者来，纷若猬毛集。叶伤心巳枯，安能结寸粒。之虫夫何知，蠕蠕仍戢戢。风露恣汝餐，谋食胡太急。中饱曾几时，扑灭行自及。物性固如斯，令我增喟唈。
皂河
作者：钱大昕
朝代：清
体裁：五言律诗

出闸通泇口，沿流下皂河。帆随风转脚，橹过水旋涡。树老残黄叶，沙明浴白鹅。旅人听最喜，半夜有吴歌。
盖竹洞
作者：钱大昕
朝代：清
体裁：五言绝句

临海奇峰簇，蓝桥秘洞虚。同时两盖竹，若个是仙居。
真娘墓
作者：钱大昕
朝代：清
体裁：七言绝句

一枝先折独流芳，休怨红颜命不长。若待门前车冷落，鸡皮谁复问真娘。
真定
作者：钱大昕
朝代：清
体裁：七言律诗

河朔雄藩自昔闻，南连赵魏北燕云。风声劲挟滹沱响，山色青从恒岳分。宏正有灵应俎豆，宝臣何物纪功勋。庙堂姑息无长策，往事空悲成德军。
真定府隆兴寺七叠前韵
作者：钱大昕
朝代：清
体裁：七言律诗

林立丰碑认色丝，巍然杰阁俯崇期。遗文犹识张公礼，殊像难描李伯时。绮语多生消欲尽，机锋百偈转空迟。醍醐具足清凉味，未要花前白雪卮。
真定道中
作者：钱大昕
朝代：清
体裁：五言律诗

偶趁鸡鸣起，衰迟意巳阑。日高风力缓，霜重树心寒。一水滹沱绕，群峰紫翠蟠。前游宛在眼，泥爪忍重看。
督亢陂
作者：钱大昕
朝代：清
体裁：七言绝句

督亢膏腴迹巳荒，携图当日入咸阳。千金枉购夫人剑，不及无且一药囊。
短歌行
作者：钱大昕
朝代：清
体裁：四言诗

对酒当歌，慨慷转多。敲缺唾壶，和我者无。躬耕一畦，不如贩脂。奉粟一囊，不如卖浆。言有金丸，乃成少年。言有钱刀，乃成贤豪。陟彼崇峦，言采其兰。盛之佩纕，以祓不祥。
短簿祠
作者：钱大昕
朝代：清
体裁：七言绝句

金印累累掩绿苔，丛祠镫火寄山隈。乡人不识尚书令，只认当年主簿来。
石公
作者：钱大昕
朝代：清
体裁：五言律诗

林屋诸峰秀，尤奇是石公。涛声来枕上，山脚插波中。突兀皆人立，雕錾或鬼工。临流羡翁媪，相对与宾同。
石公以过南镇诗索和即次韵
作者：钱大昕
朝代：清
体裁：七言律诗

雪后春山气倍澄，逶迤五马度连塍。职方第一扬州镇，文命千秋会计陵。梅逗疏花香细细，草抽新甲碧层层。使君守土修禋事，不比王猷兴偶乘。
石公山·其一
作者：钱大昕
朝代：清
体裁：五言律诗

磊磥云根露，纡回藓径长。真形从古耸，灵气到今苍。未列奇章品，终逃艮岳纲。草轻蚛蛀石，积厚久流光。
石公山·其二
作者：钱大昕
朝代：清
体裁：五言律诗

一片云垂幛，千年石作闾。至人观自在，妙理契真如。听法灵鼍拱，皈心怖鸽居。应声随感是，何待叩钟鱼。
石梁
作者：钱大昕
朝代：清

突兀虚空两翠屏，长虹接引入青冥。一条银汉杯中泻，九奏钧天槛外听。珠落玉盘皆照乘，龙归金洞挟奔霆。应真飞锡重来到，不见昙花旧日亭。
石梁观瀑图为华秋槎赋
作者：钱大昕
朝代：清
体裁：古风

石梁之瀑天下奇，昔曾梦到今见之。白龙两条半空下，势均力敌谁雄雌。盘盘囷囷忽会合，一泻千里驷草追。天公手笔不平衍，中流一束匪夷思。巨灵擘开未全断，奔雷掣电趋双扉。长虹宛宛只盈尺，云端宴坐人天师。波涛喷薄脚底过，挂下百道银琉璃。将落未落自冲激，化作雪絮漫天飞。兜罗绵见世尊面，冰绡茧织鲛人丝。匡庐雁荡小弱弟，其馀俛视如婴儿。徘徊欲去不忍去，小别又落尘寰卑。秋槎好事乃过我，前年观瀑留新诗。丹青聊尔存仿佛，泠泠寒意生须眉。永嘉前生严首座，安知吾辈非同时。置身要在仙佛国，应真五百相游嬉。原泉万斛一口便吸尽，咳唾散落皆珠玑。
石湖
作者：钱大昕
朝代：清

潋滟红亭射晓霞，波光百顷渺无涯。居民种芰分湖面，小艇叉鱼踏浪花。远浦风烟通震泽，上方钟磬出楞伽。田园杂事皆诗料，曾是当年参政家。
石鼓
作者：钱大昕
朝代：清
体裁：古风

岐阳石鼓其数十，至今遗碣留桥门。甲乙迄癸分左右，古色斑驳侔敦甗。团团柱础忽中断，累累覆釜当阶蹲。磊块面四似杵裂，彭亨腹果欲手扪。镌镵歌诗垂不朽，三百字比千玙璠。奎斗堕地芒烂烂，蛟螭拿云形蜿蜿。文斜时作倒薤势，苔缺半露屋漏痕。田车既安宫车写，右骖騝騝左幡幡。小大具来乐天子，吉日丙申蒐于原。麀鹿雉兔暨□𧱚，蜀其来趚咸驱奔。礼成归格禘尝享，献用太祝陈脤膰。摛词似出吉甫手，车攻常武齐肘跟。况兼史籀笔踪古，夭矫鸾鹤云中鶱。虫书禾穗法始变，下视斯邈皆儿孙。斤权殹丞强分别，一笑辨口徒澜翻。峋嵝禹篆迹茫昧，好事摹拓犹纷䋣。铜盘殷铭坛山字，亚驼诅楚多谩言。三代遗文渐澌灭，歘忽过眼云烟屯。岿然此鼓独无恙，四千年物能久存。自雍移汴入燕市，历恒沙劫如晡昏。金石集录此最寿，独立谁与为弟昆。成均位置特帖妥，深檐大厦缭以垣。钟镛栒簴共陈列，永镇竹素千秋园。平生爱诵韩苏句，横空奇语恣腾掀。作歌愧乏悬河舌，布鼓敢向雷门论。
确山
作者：钱大昕
朝代：清
体裁：五言律诗

朝辞明港驿，夕秣朗陵刍。风力冬来壮，山容寒到枯。櫹椮悲落叶，苍莽眺平芜。此去中原近，官邮总坦途。
确山道中
作者：钱大昕
朝代：清
体裁：五言律诗

昨望翠崚嶒，今朝度几层。连冈肥少骨，仄径曲如肱。红倚溪头蓼，青垂屋角藤。童儿才五尺，驱犊上高塍。
磁州
作者：钱大昕
朝代：清
体裁：七言绝句

蔺相如里野花秋，崔府君祠落日愁。一路重冈连复断，水清土沃是磁州。
祝芷塘编修属题接叶亭唱和诗卷
作者：钱大昕
朝代：清
体裁：古风

此亭得名自前辈，文酒坛场各分队。百年传舍阅人忙，只有诗名久不晦。盐官才子瀛洲仙，僦屋多年理荒秽。一庭风月树数株，不道门前尘堀堁。三秋剥啄得良朋，浮邱洪厓参相对。唱和俄然京洛传，画图偶寄风流在。毕宏拥传久西行，计日王郎亦郡倅。此亭君又让它人，俛仰之閒曾难再。况复留题十数公，去住存没非一槩。弹指茫茫我亦愁，皓月当空几朒朏。谁能留爪讣飞鸿，不若支颐对翠黛。过去见未平等观，痛饮相从益一溉。
神尼舍利塔
作者：钱大昕
朝代：清
体裁：古风

神光夜起般若寺，阿师识儿风骨异。五柱入顶鳞角生，苦桃駴走儿坠地。焦梨齧索数欲终，晚得天下文轨同。此公讵止作柱国，佛法所佑非人功。仁寿初元颁舍利，各造浮图石函瘗。河朔清流解贡谀，普为诸州纪符瑞。妙善菩萨入涅槃，睍地伐大渐放癫。阿𡡉侍疾数无礼，区区佞佛良可叹。慈悲之教自天竺，沈猜峻法祚宜促。可惜神尼付嘱言，不劝君王少诛戮。恒河沙劫阅废兴，断塔犹以神尼称。人言佛光夜常见，照彻十方无尽镫。
禹庙二十四韵
作者：钱大昕
朝代：清
体裁：五言排律

天改传贤局，人成干父名。羽渊终有后，石纽记初生。道与勋华大，躬仍节俭并。二渠能股引，四载半泥行。手障江河汉，身经岱华衡。蛇龙三舍避，𥡥秸万夫耕。土任金银贡，心忘黼冕荣。重瞳归大宝，肆觐到阳城。尽日卑宫坐，终朝谏鼓鸣。钩钤头自戴，参漏耳偏明。石讶元妃剖，觞辞帝女擎。九畴曾载锡，一沐亦频更。玉帛诸方会，珠鱼厥棐迎。以休群作颂，不伐本无争。越峤攀黄屋，稽山寄葛绷。堲周难返葬，化益未陪茔。学步巫如见，深耘鸟有情。汪芒魂尚詟，钟铎响犹清。庙食垂千载，神功在八纮。虽经履癸暴，讵改建寅正。泣罪当年泪，分阴后学程。风云长拥护，轸盖想平成。古壁岣嵝字，空庭竹箭萌。偏枯容髣髴，试听慕歌声。
秋帆中丞招游灵岩山馆
作者：钱大昕
朝代：清
体裁：七言律诗

四面湖山列翠屏，清虚中有快哉亭。地高合让名公占，水静还招冷客听。细雨秋添溪溜白，远峰晚借树烟青。灵岩从此成佳话，日舣中丞书画舲。
秋日舟行
作者：钱大昕
朝代：清
体裁：古风

西风一夜生，秋气倏清爽。峰远明馀霞，林疏透微晃。村烟细如丝，水田平于掌。出泉占既济，虚舟利攸往。渐闻榜人语，始知暮潮上。鸥鹭眠不惊，水石激成响。忘机境俱恬，乘化意弥广。逝者亦如斯，因之寄遐想。
秋日集城南分赋得集字
作者：钱大昕
朝代：清
体裁：古风

无事且出游，有朋宜小集。城南我最近，僧寮𣢾门入。壶榼各自携，相见不暇揖。久坐无别谭，文字耽结习。碑寻竹叶纹，诗拟松陵辑。仰视天宇澹，百里无尘浥。山云浓若洗，岸芦直而立。向晦鸡争栖，感秋虫欲蛰。今兹不为乐，逝节驷草及。愿言崇令名，相于良箴戢。
秋晚访述庵司寇三泖渔庄因同访圆津禅院慧照上人即放舟游佘山适云閒汪西村张坤厚金冶昆仲亦至偕入王氏园登皆山阁久之复至天马山登周氏山舟堂还抵万寿道院道人雪帆留饮归途得诗四首·其一
作者：钱大昕
朝代：清
体裁：七言律诗

石湖乍报范公归，容得溪翁昼款扉。菊为秋深香更厚，蟹当霜后味偏肥。文章真到欧曾垒，经术还传郑服衣。一榻高斋留小住，剪镫话雨重依依。
秋晚访述庵司寇三泖渔庄因同访圆津禅院慧照上人即放舟游佘山适云閒汪西村张坤厚金冶昆仲亦至偕入王氏园登皆山阁久之复至天马山登周氏山舟堂还抵万寿道院道人雪帆留饮归途得诗四首·其三
作者：钱大昕
朝代：清
体裁：七言律诗

客来不速恰三人，天马峰前共泛䑳。杜老酒徒招旭白，苏门文字得黄陈。山如秋意含冲澹，诗有天机到朴淳。重过山舟旧池馆，雪鸿指爪话前因。
秋晚访述庵司寇三泖渔庄因同访圆津禅院慧照上人即放舟游佘山适云閒汪西村张坤厚金冶昆仲亦至偕入王氏园登皆山阁久之复至天马山登周氏山舟堂还抵万寿道院道人雪帆留饮归途得诗四首·其二
作者：钱大昕
朝代：清
体裁：七言律诗

沧江共载米家船，咫尺东佘一宿缘。萸沜椒园粗结构，棕鞋竹杖小留连。银钩犹榜尚书字，秘笈谁探处士编。颇喜参寥偕入座，闻香且證木犀禅。
秋晚访述庵司寇三泖渔庄因同访圆津禅院慧照上人即放舟游佘山适云閒汪西村张坤厚金冶昆仲亦至偕入王氏园登皆山阁久之复至天马山登周氏山舟堂还抵万寿道院道人雪帆留饮归途得诗四首·其四
作者：钱大昕
朝代：清
体裁：七言律诗

行窝随处足裴回，鸟语铃声次第催。丈室静翻经贝叶，羽庭留酌酒螺杯。谁能荣世兼名世，公是仙才又佛才。涑水纵题园独乐，不妨真率故人陪。
秋柳次韵
作者：钱大昕
朝代：清
体裁：七言律诗

极目长条更短条，永丰西角最魂消。渭城旧恨歌三叠，白下新愁送六朝。零落夜乌啼转急，萧疏客鬓话无聊。春来纵说轻离别，尚有浓阴拂画桥。
秋花
作者：钱大昕
朝代：清
体裁：五言律诗

蝴蝶红房坼，牵牛紫萼攒。偶依篱角住，也受露华团。天意怜秋草，人情感岁阑。秾芳难耐久，珍重及时看。
积雨
作者：钱大昕
朝代：清
体裁：五言律诗

积雨溪全涨，深村户不䦱。郊墟都没路，池沼巳平阶。赤脚牵船上，苍菭染壁皆。青山空在眼，不敢试芒鞋。
移寓
作者：钱大昕
朝代：清
体裁：古风

客居燕台两寒暑，有似泽雉游樊笼。虎坊菜市三易寓，去住踪迹风转蓬。我生倚著讵定在，雪泥指爪随虚空。重阳风雨倏又过，借车携具何匆匆。书签药裹手摒挡，村夫子态与我同。枳篱周遮当砚北，绳床曲录安墙东。舍后老槐恰两本，经秋树影犹茏葱。刍尼定巢久不去，侵晓软语枝头工。主人兀坐风帘捲，苦吟窃比寒号虫。褚生季野吾执友，论文说赋相磨砻。同心并命蛩负蟨，容膝共此一亩宫。化城暂生安稳想，底事落托悲途穷。直沽紫蟹味不恶，涞易清酿时复中。明朝好约高阳侣，醉乡竟去从无功。
移寓·其一
作者：钱大昕
朝代：清
体裁：七言律诗

几度柴车轣辘行，喧嚣为避市人声。门开一面西山对，庭敞三弓夜月盈。新燕呢喃邀作客，古槐磊落事为兄。玉虚道院南邻近，时有天风度碧笙。
移寓·其二
作者：钱大昕
朝代：清
体裁：七言律诗

藤床木几手揩摩，洗足关门耐养疴。巷僻最宜生客少，家贫犹蓄古碑多。先生自署支离叟，前辈曾题安乐窝。僦直从来须计月，催租也似吏催科。
移寓珠曹街与礼堂夜话·其一
作者：钱大昕
朝代：清
体裁：七言绝句

残毡断帙旧柴车，画里村夫子不如。偻指桑根几度宿，五年光景七移居。
移寓珠曹街与礼堂夜话·其三
作者：钱大昕
朝代：清
体裁：七言绝句

刻烛论心水乳投，廿年亲串意绸缪。前身兄弟机云似，仍占东西屋两头。
移寓珠曹街与礼堂夜话·其二
作者：钱大昕
朝代：清
体裁：七言绝句

积潦晴馀聚白沙，新蒲雨后迸青芽。荆高酒伴如相访，白纸坊南第一家。
移寓珠曹街与礼堂夜话·其五
作者：钱大昕
朝代：清
体裁：七言绝句

团焦小小类吴艭，茶灶藤床蜡屐双。先算安排笔砚地，枣花阴里读书窗。
移寓珠曹街与礼堂夜话·其四
作者：钱大昕
朝代：清
体裁：七言绝句

围炉镫火夜团圞，丈室居然夏屋宽。爨婢奚奴无彼此，两家原当一家看。
程易畴临董文敏书王文肃祠记长卷付其幼孙属予题之·其二
作者：钱大昕
朝代：清
体裁：五言律诗

何处期颐叟，来言逢吉占。银钩留甲观，瑜珥爱丁添。丰芑诒三世，装池重百缣。自惭无长物，付与阿同拈。
程蕴山明府招饮白鹤泉上
作者：钱大昕
朝代：清
体裁：七言律诗

晨游东岱上层巅，归路重寻白鹤泉。山水夙饶狂士癖，淹留为有主人贤。苍茫擘絮云初合，潋滟浮波月正悬。酩酊今宵判尽兴，诘朝南去又挥鞭。
稼门中丞以近稿见示却寄
作者：钱大昕
朝代：清
体裁：七言律诗

词章经济本同源，钟鼎山林岂异论。韩子文皆从道出，温公事可对人言。采风不尚千篇富，养正方知六义尊。三复公诗得诗法，草誇绮丽入旁门。
章淮树观察安园落成招饮
作者：钱大昕
朝代：清
体裁：七言律诗

胜游不羡入山深，但要身安趣可寻。老树峥嵘皆古貌，虚堂屈曲似文心。一泓水净容初月，百尺楼高俯碧岑。招引吾侪无事饮，赛它清閟老云林。
竹枝词 其一 和王凤喈韵六十首
作者：钱大昕
朝代：清
体裁：词

练祁秋涨接空濛，望里微茫是海东。短棹远冲烟树外，绿蓑渔子话乡风。
竹枝词 其七 和王凤喈韵六十首
作者：钱大昕
朝代：清
体裁：词

徵歌曾费锦缠头，檀板家僮唱石州。好事沈郎今不见，晓风残月且归休。
竹枝词 其三 和王凤喈韵六十首
作者：钱大昕
朝代：清
体裁：词

丽谯莲漏急相催，背郭层楼面面开。夜半钟声惊客梦，应奎山上月华来。
竹枝词 其三十 和王凤喈韵六十首
作者：钱大昕
朝代：清
体裁：词

绿树依微绣幕围，平桥细雨正霏霏。菜花开后梅头出，麦浪翻时团尾飞。
竹枝词 其三十一 和王凤喈韵六十首
作者：钱大昕
朝代：清
体裁：词

一篑闲园近石冈，青虫网户弄斜阳。恰宜消夏浮朱李，乱打新荷雨气凉。
竹枝词 其三十七 和王凤喈韵六十首
作者：钱大昕
朝代：清
体裁：词

沙外平沙村外村，黄墩东望是雷墩。吴航贩取秋瓜去，柔橹咿哑划水痕。
竹枝词 其三十三 和王凤喈韵六十首
作者：钱大昕
朝代：清
体裁：词

期颐堂下绿凝苔，垂白牙绯拜赐回。九十年华弹指过，有人曾识寿星来。
竹枝词 其三十九 和王凤喈韵六十首
作者：钱大昕
朝代：清
体裁：词

曲录寒塘雁齿桥，澹黄杨柳影迢迢。扁舟载酒江湖去，好趁初三十八潮。
竹枝词 其三十二 和王凤喈韵六十首
作者：钱大昕
朝代：清
体裁：词

鸂鷘鵁鶄任往还，野田雨过泻潺潺。娄江北去无多路，记取侬家相见湾。
竹枝词 其三十五 和王凤喈韵六十首
作者：钱大昕
朝代：清
体裁：词

天仙古巷绕清渠，麂眼编篱密更疏。红蓼白蘋秋色好，分明画出野人居。
竹枝词 其三十八 和王凤喈韵六十首
作者：钱大昕
朝代：清
体裁：词

垫巾楼下雨如丝，点水蜻蜒故故迟。记得新安老处士，松涛竹露醉题诗。
竹枝词 其三十六 和王凤喈韵六十首
作者：钱大昕
朝代：清
体裁：词

水面悬芎香饵多，撅头船子晒渔蓑。斜阳一带平芜岸，依旧淞江落叶波。
竹枝词 其三十四 和王凤喈韵六十首
作者：钱大昕
朝代：清
体裁：词

菱角青青豆荚黄，秋成风候未全凉。老农屈指稻将熟，下马试看乌野香。
竹枝词 其九 和王凤喈韵六十首
作者：钱大昕
朝代：清
体裁：词

渺渺张骞槎畔烟，茫茫黄歇渡前川。沧桑阅尽恒沙劫，不信还留铁力船。
竹枝词 其二 和王凤喈韵六十首
作者：钱大昕
朝代：清
体裁：词

弹丸城小只如乡，绕郭春流匹练光。僻左自来遗迹少，图经空识府君庄。
竹枝词 其二十 和王凤喈韵六十首
作者：钱大昕
朝代：清
体裁：词

横塘纵浦水潆洄，吉贝花铃两岸开。朵朵提囊看似茧，急携花簏捉花来。
竹枝词 其二十一 和王凤喈韵六十首
作者：钱大昕
朝代：清
体裁：词

渔镫横照渌波明，插藕编蒲岸岸平。沙里钩来乡味好，绝胜糖蟹与糟蛏。
竹枝词 其二十七 和王凤喈韵六十首
作者：钱大昕
朝代：清
体裁：词

黄姑遗庙傍江涯，膜拜纷纷乞巧儿。闻说金篦曾划水，晚风肃肃捲灵旗。
竹枝词 其二十三 和王凤喈韵六十首
作者：钱大昕
朝代：清
体裁：词

澹沱湖光漾晚曛，龙船戏水绿沄沄。丹沙书就符教佩，蕙帐凉风夜辟蚊。
竹枝词 其二十九 和王凤喈韵六十首
作者：钱大昕
朝代：清
体裁：词

沈司徒庙夕阳沈，赵四官坟蔓草侵。沙浦潮兼桑浦急，腰泾水比界泾深。
竹枝词 其二十二 和王凤喈韵六十首
作者：钱大昕
朝代：清
体裁：词

菜圃瓜畦拓百弓，杭家村北夕阳红。栋花倒覆三閒屋，酒幔低垂十里风。
竹枝词 其二十五 和王凤喈韵六十首
作者：钱大昕
朝代：清
体裁：词

白鹤江村吠乳厖，白鹤江水射船窗。罟师举网日薄暮，定有四鳃鲈一双。
竹枝词 其二十八 和王凤喈韵六十首
作者：钱大昕
朝代：清
体裁：词

依依墟里散炊烟，短短笆篱带晚川。黄叶西风盐铁路，布帆一半贩花船。
竹枝词 其二十六 和王凤喈韵六十首
作者：钱大昕
朝代：清
体裁：词

病疟唐生果怪哉，流连时命亦堪哀。胸中磊块难消得，日饮无何且百杯。
竹枝词 其二十四 和王凤喈韵六十首
作者：钱大昕
朝代：清
体裁：词

横斜藻荇镜中涵，洗尽浮云天蔚蓝。烟际几番回橹窡，棹歌声入汇龙潭。
竹枝词 其五 和王凤喈韵六十首
作者：钱大昕
朝代：清
体裁：词

浯溪风度自超然，烽火催归海上船。吟罢看云滴露句，不知萝月落平川。
竹枝词 其五十 和王凤喈韵六十首
作者：钱大昕
朝代：清
体裁：词

茅柴压酒最清甘，醉踏郊原春色酣。黄草鞋轻棉布暖，生来不识上山蚕。
竹枝词 其五十一 和王凤喈韵六十首
作者：钱大昕
朝代：清
体裁：词

餦餭粔籹满盘盛，正月人家未出耕。镫火夜阑喧小婢，针姑细语听分明。
竹枝词 其五十七 和王凤喈韵六十首
作者：钱大昕
朝代：清
体裁：词

草冷烟清一望平，钱门塘上掩柴荆。篝镫细细鸣梭急，好和疏篱促织声。
竹枝词 其五十三 和王凤喈韵六十首
作者：钱大昕
朝代：清
体裁：词

木龙浆薄抵轻冰，橄榄瓜甜蔓细藤。燕子春来抽燕笋，鱼苗秋老放鱼鹰。
竹枝词 其五十九 和王凤喈韵六十首
作者：钱大昕
朝代：清
体裁：词

蜜饵糍团和粉䬾，九斤烂煮大场鸡。宵来送岁还迎岁，齐换宜春帖子题。
竹枝词 其五十二 和王凤喈韵六十首
作者：钱大昕
朝代：清
体裁：词

婉兮拱角亦多姿，上学初从句读师。粗记神童诗一卷，聪明傲煞牧猪儿。
竹枝词 其五十五 和王凤喈韵六十首
作者：钱大昕
朝代：清
体裁：词

潋滟银河低玉绳，婵娟弦月挂西塍。舟移畏垒亭前泊，遥忆书帷障蜡镫。
竹枝词 其五十八 和王凤喈韵六十首
作者：钱大昕
朝代：清
体裁：词

生泔□䤑出新篘，令节分冬一醉休。怕见三朝迷雾重，装绵径寸暖于裘。
竹枝词 其五十六 和王凤喈韵六十首
作者：钱大昕
朝代：清
体裁：词

木棉花黄蝴蝶飞，木棉花白豆叶稀。木棉收尽軖车闹，纺得黄纱制妾衣。
竹枝词 其五十四 和王凤喈韵六十首
作者：钱大昕
朝代：清
体裁：词

巨螯团厣认雌雄，手缚寒蒲教短童。颇羡杨泾老渔者，一年活计纬萧中。
竹枝词 其八 和王凤喈韵六十首
作者：钱大昕
朝代：清
体裁：词

柳条柫浪水平矶，一片清光漾落晖。遥指幽人结庐处，风清月澹半开扉。
竹枝词 其六 和王凤喈韵六十首
作者：钱大昕
朝代：清
体裁：词

海运乘风快使帆，千夫长各署头衔。何人为仿官师例，也补题名勒翠瑊。
竹枝词 其六十 和王凤喈韵六十首
作者：钱大昕
朝代：清
体裁：词

芦帘纸阁好盘桓，烟筱风蒲水面宽。合唤渔兄与渔弟，柳阴深处下筠竿。
竹枝词 其十 和王凤喈韵六十首
作者：钱大昕
朝代：清
体裁：词

耆德争推中隐堂，科名父子破天荒。清修谨勿因人进，传与当官一瓣香。
竹枝词 其十一 和王凤喈韵六十首
作者：钱大昕
朝代：清
体裁：词

移栽盆树绮窗妍，截得筠筒手自镌。花鸟徐熙山马远，无人知是小松传。
竹枝词 其十七 和王凤喈韵六十首
作者：钱大昕
朝代：清
体裁：词

花朝二月雨初晴，笑语相将北郭行。折得缃桃刚一朵，小鬟偷压鬓云轻。
竹枝词 其十三 和王凤喈韵六十首
作者：钱大昕
朝代：清
体裁：词

牡丹头小拨轻桡，兀坐低头长日消。行遍九行十八镇，棹歌听唱雨潇潇。
竹枝词 其十九 和王凤喈韵六十首
作者：钱大昕
朝代：清
体裁：词

辛苦吴郎发早衰，诛茅曾此傍江湄。轻阴细雨东风软，又是梨花瘦尽时。
竹枝词 其十二 和王凤喈韵六十首
作者：钱大昕
朝代：清
体裁：词

离披雨笠与烟蓑，款乃声声放棹过。一自樊川曾夜泊，至今清露白云多。
竹枝词 其十五 和王凤喈韵六十首
作者：钱大昕
朝代：清
体裁：词

庄严佛像法堂供，五粒松枝翠影重。怪雨淙淙风瑟瑟，夜深疑化作苍龙。
竹枝词 其十八 和王凤喈韵六十首
作者：钱大昕
朝代：清
体裁：词

刺眼䋣花细细开，陌头女伴踏歌来。烧香才罢游园去，延绿轩前薄相回。
竹枝词 其十六 和王凤喈韵六十首
作者：钱大昕
朝代：清
体裁：词

丛残诗碣倚颓垣，姓氏传讹竹素园。记否严陵投赠句，南窗家世本苏门。
竹枝词 其十四 和王凤喈韵六十首
作者：钱大昕
朝代：清
体裁：词

枫染秋林叶叶丹，斜纹衫薄惹轻寒。野田黄雀飞将宿，月上芦花白一滩。
竹枝词 其四 和王凤喈韵六十首
作者：钱大昕
朝代：清
体裁：词

绀塔崚嶒枕水湄，升仙台下短篷移。苍松翠柏天台路，可忆高歌击楫时。
竹枝词 其四十 和王凤喈韵六十首
作者：钱大昕
朝代：清
体裁：词

走马塘边下钓纶，青龙江水涣潜鳞。莲衣褪后秋风紧，开遍䋣花四叶蘋。
竹枝词 其四十一 和王凤喈韵六十首
作者：钱大昕
朝代：清
体裁：词

齐公卓锡辟榛芜，疏瘦天然冰雪躯。怪得村氓争布施，不知曾见鹤飞无。
竹枝词 其四十七 和王凤喈韵六十首
作者：钱大昕
朝代：清
体裁：词

笠泽江声接杳冥，一双白鹭立沙汀。望中点点如螺髻，数遍云閒九朵青。
竹枝词 其四十三 和王凤喈韵六十首
作者：钱大昕
朝代：清
体裁：词

外冈西去是侬家，数亩清阴落照斜。一扇柴扉容叱犊，半帆渔艇惯捞虾。
竹枝词 其四十九 和王凤喈韵六十首
作者：钱大昕
朝代：清
体裁：词

胆瓶换水贮清漪，月下镫前影倒披。罗汉松青天烛赤，轻黄更閒蜡梅枝。
竹枝词 其四十二 和王凤喈韵六十首
作者：钱大昕
朝代：清
体裁：词

月明往事重堪悲，杀气东来偃将旗。故垒西风魂断处，不知谁唱挽歌词。
竹枝词 其四十五 和王凤喈韵六十首
作者：钱大昕
朝代：清
体裁：词

三椽老屋藓花斑，只少溪南数尺山。试上望仙桥上望，玉峰翠黛有无閒。
竹枝词 其四十八 和王凤喈韵六十首
作者：钱大昕
朝代：清
体裁：词

潮声半夜满寒塘，衔尾中流到海航。载得黄鱼白鲞至，阁鲜一路卖沿乡。
竹枝词 其四十六 和王凤喈韵六十首
作者：钱大昕
朝代：清
体裁：词

半塍黄豆半青秧，花药围村竹绕冈。河射角时勤夜作，商量草负好秋光。
竹枝词 其四十四 和王凤喈韵六十首
作者：钱大昕
朝代：清
体裁：词

庄滨南与练祁阳，一道平波跨石梁。顾浦待潮天欲晚，田居冷僻似僧房。
第三泉
作者：钱大昕
朝代：清
体裁：古风

虎邱泉第三，又新品久传。阿谁屈次五，后来强争先。人心有爱憎，泉德无𢀩殊。夫惟不争名，是以长不枯。
筱饮造一船于湖上颜曰自度航制极精雅即用其韵·其二
作者：钱大昕
朝代：清
体裁：七言律诗

手著书成巳等身，却收踪迹付轻䑳。壶中日月真容醉，画里田园未患贫。白眼不妨看俗客，青山只合著閒人。露荷珠缀天然景，可有新词继泽民。
简斋小疾作诗自挽井遍索同人挽章依韵戏荅·其一
作者：钱大昕
朝代：清
体裁：七言绝句

楚客旁招计太迟，符头未到若先知。小生近亦频痁作，循例从公乞一诗。
简斋小疾作诗自挽井遍索同人挽章依韵戏荅·其三
作者：钱大昕
朝代：清
体裁：七言绝句

浮休草把世缘空，天意留公要恼公。未肯便宜放归去，鸡窠制就待诗翁。
简斋小疾作诗自挽井遍索同人挽章依韵戏荅·其二
作者：钱大昕
朝代：清
体裁：七言绝句

一朵青莲舌尚存，石城虎踞独称尊。嗤它痴卧希夷叟，虚掷光阴养梦魂。
简斋小疾作诗自挽井遍索同人挽章依韵戏荅·其四
作者：钱大昕
朝代：清
体裁：七言绝句

小园有菊有松梅，挽住飙轮不得回。天上文星例相妒，此人肯放出头来。
箨石侍郎以新刻诗集见贻即次集中寄怀之韵报之·其一
作者：钱大昕
朝代：清
体裁：七言律诗

谁能八座更抽簪，况有乡园近墨林。沈率郊居初愿遂，杜公诗律晚年深。溪山眼底皆殊相，花草豪端见素心。清望高文兼第一，评量合向古人寻。
箨石侍郎以新刻诗集见贻即次集中寄怀之韵报之·其二
作者：钱大昕
朝代：清
体裁：七言律诗

如公斯称文章伯，愧我曾陪著作林。蠹食青编身恨弱，鲸游碧海力方深。廿年以长常低首，千载相期可證心。记否宣南坊里住，鸡栖车小数追寻。
箨石侍郎挽诗·其一
作者：钱大昕
朝代：清
体裁：五言律诗

一道还乡水，清兮鉴白髭。童知迂叟字，客诵醉翁诗。惨澹文星坠，连蜷古木萎。虎闱曾侍直，惆怅失人师。
箨石侍郎挽诗·其二
作者：钱大昕
朝代：清
体裁：五言律诗

忆昔瀛洲步，追随老弟兄。得书常互借，置酒辄同倾。一别分荣悴，千秋隔死生。箧中长短札，检点独伤情。
绛老
作者：钱大昕
朝代：清
体裁：五言律诗

绛老人疑甲，波斯水认痕。蚤知神欲灭，难恃舌犹存。枫炫秋前叶，葵依午后暄。唯馀菜根味，珍重付儿孙。
绝句六首·其一
作者：钱大昕
朝代：清
体裁：六言诗

焉用胡椒八百，可怜钟乳三千。冰山弹指销却，剑树转眼凄然。
绝句六首·其三
作者：钱大昕
朝代：清
体裁：六言诗

甲煎元知浅俗，三葛况复粗疏。坠花偶然上席，医痔常得多车。
绝句六首·其二
作者：钱大昕
朝代：清
体裁：六言诗

阮何一双风貌，王谢累叶华腴。当日登场傀儡，有人掩口胡卢。
绝句六首·其五
作者：钱大昕
朝代：清
体裁：六言诗

读书汉魏而上，置身木雁之閒。不解学仙学佛，但记某水某山。
绝句六首·其六
作者：钱大昕
朝代：清
体裁：六言诗

灵鹊不如拙鸠，快马不如钝牛。记得黄涪翁语，真富贵在千秋。
绝句六首·其四
作者：钱大昕
朝代：清
体裁：六言诗

阅人朦胧有味，见事鹘突无妨。且过三平二满，不管五角六张。
缥缈峰
作者：钱大昕
朝代：清
体裁：七言律诗

天风浩浩卷秋涛，四顾方知地最高。目送三州分鼎足，手扪列嶂似儿曹。舟船来往轻浮芥，竹树周围细擢毛。山上日晴山下雨，山灵许我此游遨。
罗两峰画醉钟馗图
作者：钱大昕
朝代：清
体裁：古风

说鬼太可憎，啖鬼亦何味。善哉中山翁，逢场聊一醉。诗书为曲蘖，荡涤俗肠胃。五穷吾素父，虚耗何足计。拍手任揶揄，扶持到此辈。似闻群鬼语，欲报不杀惠。罗生鬼董狐，墨戏出新意。非僧非学究，面目得髣髴。生云姑妄言，吾请以臆对。六道趣各殊，善根岂有异。我无分别想，彼亦不为祟。嗔恼两都忘，缓急翻可倚。冷手馨可捉，神椎力勿试。且饮菖蒲尊，日长了无事。
罗两峰鬼趣图
作者：钱大昕
朝代：清
体裁：古风

人言鬼可憎，君独观其妙。触于目所遇，审厥象惟肖。巨室可偃寝，驰逐谁所召。昏暗锁自缚，安得慧镫照。六趣理本同，执著互相笑。奇诡到笔端，似闻诶出訆。书家草圣难，苦心世草料。瞰室非尔防，一任梁閒啸。
罗汉岭
作者：钱大昕
朝代：清
体裁：五言绝句

佛有千万名，罗汉但五百。非少亦非多，云过本无迹。
羊流店谒羊太傅祠
作者：钱大昕
朝代：清
体裁：七言律诗

古祠瞻拜荐山肴，野店西风石径坳。堕泪碑犹存岘首，浮江计巳定吴郊。轻裘偏爱文人服，杯酒何嫌异国交。不是君王能信任，乐羊三箧谤书淆。
翼日诸公和诗未到叠前韵催之
作者：钱大昕
朝代：清
体裁：七言律诗

听鼓应官有底忙，会依真率约无忘。身藏人海翻成隐，酒遣愁魔别是乡。只爱澹交深似水，不知世味热于汤。诸公才大皆诗伯，好句先催出锦囊。
耳聋
作者：钱大昕
朝代：清
体裁：七言律诗

无端聩聩学聋丞，对面招呼辄不应。万籁都空唯有我，六根渐断巳如僧。蚁床牛斗干谁事，蚓窍蝇声任尔矜。除却加餐酣睡外，商量此老更何能。
肥乡道中
作者：钱大昕
朝代：清
体裁：五言律诗

漳水南迁后，孤城百堵新。肥乡仍瘠土，行客本閒人。厌听丁冬铎，难障堀堁尘。泥涂知免辱，不雨巳兼旬。
腊八日同曹习庵编修吴白华侍读陆耳山宗人集赵实君斋消寒小饮即席口占索和
作者：钱大昕
朝代：清
体裁：七言律诗

车轮懒逐软尘忙，官意文情两欲忘。不速竟来容恶客，无何且饮即宽乡。餔糜大胜盘游饭，咂酒兼呼般若汤。招引吾侪相暖热，诧渠元叔未空囊。
自临海西郭至百步溪·其一
作者：钱大昕
朝代：清
体裁：七言绝句

青山无数破空来，蹴踏奔腾万马回。屈曲沿溪一百里，引人清梦入天台。
自临海西郭至百步溪·其三
作者：钱大昕
朝代：清
体裁：七言绝句

一雨前溪起急湍，平沙未觉路行难。青螺洗后真容见，分付诗人著眼看。
自临海西郭至百步溪·其二
作者：钱大昕
朝代：清
体裁：七言绝句

百步溪头竹筏连，清波湍激不容船。真人羽化不知处，依旧山青月在天。
自京口至江宁道中口占·其一
作者：钱大昕
朝代：清
体裁：七言绝句

不作江心汗漫游，经邱寻壑胜登舟。石尤纵欲将人阻，且放篮舆出一头。
自京口至江宁道中口占·其三
作者：钱大昕
朝代：清
体裁：七言绝句

下蜀东阳半日程，霏蓝翕黛认分明。青山未必皆奇秀，相见多时觉有情。
自京口至江宁道中口占·其二
作者：钱大昕
朝代：清
体裁：七言绝句

中洽汲水记前缘，失喜芙蓉落眼前。浮玉山灵应见诮，过门不入又多年。
自京口至江宁道中口占·其五
作者：钱大昕
朝代：清
体裁：七言绝句

曲榭高台半作灰，有人访古拭莓苔。谁知一个麒麟在，曾见南唐东晋来。
自京口至江宁道中口占·其四
作者：钱大昕
朝代：清
体裁：七言绝句

钟山一脉曲蟠龙，侧岭横坡过几重。怪底苍髯曾入梦，不曾眼见一科松。
自信阳入平靖关·其一
作者：钱大昕
朝代：清
体裁：五言律诗

宛转云盘畈，峥嵘冥阨关。千重包汴洛，一线划荆蛮。要害思防戍，登临忘险艰。四围苍润意，全改北条山。
自信阳入平靖关·其三
作者：钱大昕
朝代：清
体裁：五言律诗

紫翠绕重重，横冈更侧峰。树藏山面目，雨拓水心胸。花草都含秀，阴晴乍改容。此中多隙地，安稳让三农。
自信阳入平靖关·其二
作者：钱大昕
朝代：清
体裁：五言律诗

势逼疑中断，途穷忽有梯。祇寻山脉络，不辨景东西。倏觉升天易，终忧入窞低。回头来处路，恍惚巳难稽。
自信阳入平靖关·其五
作者：钱大昕
朝代：清
体裁：五言律诗

池沼天然汇，曾无斧凿痕。三时鱼价贱，七月藕花繁。风定波犹急，沙澄水不浑。在山清彻底，难向外人论。
自信阳入平靖关·其六
作者：钱大昕
朝代：清
体裁：五言律诗

夙抱看山癖，曾无济胜资。此行天假便，却喜境多奇。气厚蒸云雾，姿妍薄粉脂。后来须刮目，记我首题诗。
自信阳入平靖关·其四
作者：钱大昕
朝代：清
体裁：五言律诗

水向山头引，人从屋上耕。腰镰收稻出，背笠跨牛行。篱借新栽槿，扉编旧种荆。双河衣带似，石罅弄琴筝。
自叹
作者：钱大昕
朝代：清
体裁：七言律诗

谁能中夜守黄庭，检点流光黯泪零。蒲柳已非春日翠，槿花犹有午馀馨。眼昏久怪镫常暗，耳聩翻疑雨不停。未敢堂前谭老景，却难遮掩鬓星星。
自应山入安陆县·其一
作者：钱大昕
朝代：清
体裁：七言律诗

百里孤城倚翠峰，挥鞭南望翠犹浓。地灵未肯趋平衍，山意居然蹈复重。绝磴千回牛旋磨，危蹊一线蚁盘封。后冈欲断前冈合，登顿翻添客兴慵。
自应山入安陆县·其二
作者：钱大昕
朝代：清
体裁：七言律诗

控扼申光襄汉閒，北来历尽几重关。湖波演漾云连薮，岚气空濛陪尾山。背郭千家黄糯熟，沿村万个绿筠环。征人日暝刚投宿，细数昏鸦接翅还。
自珠巢街移居宣武门外题壁
作者：钱大昕
朝代：清
体裁：七言律诗

真似山僧惯打包，桑根三宿等閒抛。劳如车轴无停转，拙比林鸠未定巢。市近米盐喧耳畔，客疏尘土积堂坳。年来学得安心诀，容膝三閒即乐郊。
自良乡南行遥望大房诸山口占
作者：钱大昕
朝代：清
体裁：七言绝句

无心舒卷暮云还，百里诸峰斗髻鬟。贪看大房浓翠色，涿州南去更无山。
自适·其一
作者：钱大昕
朝代：清
体裁：五言律诗

自适田园兴，兼无燕雀喧。耐贫缘省事，避谤独忘言。竹任邻家醉，花嫌洞口繁。𢉜㢝容十笏，无佛且称尊。
自适·其二
作者：钱大昕
朝代：清
体裁：五言律诗

生来伏不斗，自许董无心。棋覆前贤局，弦寻大雅音。客休誇剑侠，我欲托书淫。新句随时得，撚须怕苦吟。
自郑州入新郑道中作
作者：钱大昕
朝代：清
体裁：五言律诗

百里陂陀路，连冈往复皆。双厓坚似铁，一线旋如蜗。土硬全疑石，沙回忽有阶。坡翁乌帽句，写景妙难侪。
自题天台游草·其一
作者：钱大昕
朝代：清
体裁：七言绝句

草欺潦倒白须翁，双阙璚台在眼中。编就纪行诗百首，却抛两月著书功。
自题天台游草·其三
作者：钱大昕
朝代：清
体裁：七言绝句

斗酒双柑便足奇，詅痴秏纸亦奚为。故人曾授便宜诀，只爱游山不作诗。
自题天台游草·其二
作者：钱大昕
朝代：清
体裁：七言绝句

一赋兴公万古传，几曾屐齿到山前。契舟求剑嗤吾辈，巳落禅家第二诠。
舆丁
作者：钱大昕
朝代：清
体裁：古风

陆行不通车，水行不可船。泥泞数里閒，行旅叹屯邅。王事有程期，岂敢或迁延。夙昔怯鞍马，而况淖在前。篮舆舁丁夫，跣足徒涉便。夹舆以四丁，扶持防蹶颠。牵挽蚁缘附，参𢀩鱼贯联。退蹑后人足，进拍前者肩。踏土仍踏浪，脚底悬涡旋。所得才分寸，其难乃万千。嗟尔亦人子，讵不知自怜。不惜胼胝苦，终朝博百钱。劳人以奉已，我惭红两颧。前途可安行，且草歌局蜷。
舒城山行
作者：钱大昕
朝代：清
体裁：古风

冈岭四围合，我行将安之。自崖勿遽返，曲折境益奇。读书能得閒，进步乃无厓。不知身巳高，但讶城市卑。徐行毋使困，践实斯不危。涑水有遗诫，三复真吾师。
舟行
作者：钱大昕
朝代：清
体裁：五言律诗

棹入烟萝里，幽探愿不违。共知濠上乐，渐息汉阴机。柔橹讴鸦语，閒鸥扑鹿飞。坐看林际瞑，犹有白云归。
舟行
作者：钱大昕
朝代：清
体裁：五言律诗

顺水帆轻舟，安行当卧游。嚏嫌人道我，梦悟蝶为周。远嶂招将至，孤云挽不留。吴歌听隔舫，月子照侬愁。
舟行偶占·其一
作者：钱大昕
朝代：清
体裁：七言绝句

十指拿篙邪许同，腰牵百丈曲于弓。篷窗兀兀低头坐，閒看来船使顺风。
舟行偶占·其二
作者：钱大昕
朝代：清
体裁：七言绝句

浩歌击楫满天涯，生长江乡每自誇。半夜疾风人不寐，始知泊宅不如家。
苏台柳枝词·其一
作者：钱大昕
朝代：清
体裁：七言绝句

不与桃根斗世妍，依依长傍曲阑边。浮蓱散后无消息，冷落春风又一年。
苏台柳枝词·其三
作者：钱大昕
朝代：清
体裁：七言绝句

张绪风姿沈约腰，三眠三起镇无憀。生来不住黄金屋，禁雨禁风十万条。
苏台柳枝词·其二
作者：钱大昕
朝代：清
体裁：七言绝句

一缕游丝自剪裁，漫天作絮岂无才。偶然绾作同心结，生怕东风触拨开。
苏台柳枝词·其四
作者：钱大昕
朝代：清
体裁：七言绝句

红板桥头水蔚蓝，攀条有客此停骖。江潭蕉萃今如许，曾记移根自汉南。
苦热
作者：钱大昕
朝代：清
体裁：七言律诗

青蝇结队故飞飞，火伞炎官又作威。暑巳失时犹张王，秋方当令尚依韦。晓风稍稍凉侵袂，午日腾腾汗透衣。空羡苏门高隐者，𨔁然鸾凤共忘机。
苦雨
作者：钱大昕
朝代：清
体裁：五言律诗

容膝三间屋，支颐一老翁。欲寻荣启乐，难送退之穷。苔长偏矜绿，花残不见红。三春好天气，半在雨声中。
苦雨
作者：钱大昕
朝代：清
体裁：七言律诗

翻盆伏雨接秋天，避漏移床夜少眠。瘦柱压攲支未稳，残书黴渍晒无缘。草生屋顶多于荠，车到街心泛若船。一事𢀩强人意处，久稀剥啄至门前。
英公梦堂藏文敏公诗卷群公题咏甚多未几梦堂下世此卷流落市肆竹初丈于京邸得之属题其后
作者：钱大昕
朝代：清
体裁：五言律诗

竹井收藏物，茶山绝妙词。朗吟挂兰句，何减浣花诗。过眼几相失，对床慰所思。还如苏玉局，寄赠卯君时。
范文正公祠
作者：钱大昕
朝代：清
体裁：七言律诗

义田遗泽尚如新，古貌依稀佛地人。老子讵矜兵甲富，秀才曾耐粥齑贫。未登宰相输琦弼，巳到真儒继孟荀。诗礼趋庭多济美，勒名党籍又嶙峋。
范莪亭自题瓮天室集禊帖字索和·其一
作者：钱大昕
朝代：清
体裁：七言律诗

每于禊日集清流，觞咏当知此室幽。山气有无观一一，竹林长少尽脩脩。惠生取乐能同物，向老随时作畅游。曾与春风群列坐，流年俛仰感因由。
范莪亭自题瓮天室集禊帖字索和·其二
作者：钱大昕
朝代：清
体裁：七言律诗

天一风流有后贤，放怀观物自欣然。临风会岂殊稽向，仰古文期述固迁。视听之閒咸快事，山林以外得长年。人生乐地随时足，和曲同时当管弦。
茅篷·其一
作者：钱大昕
朝代：清
体裁：七言绝句

茅篷一百四十八，多在白云缥缈中。有时清磬天外响，欲往寻之无路通。
茅篷·其三
作者：钱大昕
朝代：清
体裁：七言绝句

世上何人似汝閒，终朝默坐掩松关。草嫌精舍瓜牛小，容得须弥一座山。
茅篷·其二
作者：钱大昕
朝代：清
体裁：七言绝句

清泉白石两无猜，云为封门风为开。扫地担柴僧本分，不曾乞食下山来。
茅篷·其五
作者：钱大昕
朝代：清
体裁：七言绝句

携来九节万年藤，踏到空山最上层。指点团蕉如旧识，前生或是打包僧。
茅篷·其四
作者：钱大昕
朝代：清
体裁：七言绝句

疾风昨夜过山凹，雨点声声不住敲。一个团蒲身坐稳，任它卷去几重茅。
荅严跂堂和韵见赠之作·其一
作者：钱大昕
朝代：清
体裁：七言律诗

黔南蓟北马蹄忙，踏雪飞鸿意未忘。暮节无聊惟索句，才人不遇例思乡。诙嘲顾我真如朔，傥𦳝怜君略似汤。一盏酌来相慰藉，毛锥那得久藏囊。
荅严跂堂和韵见赠之作·其二
作者：钱大昕
朝代：清
体裁：七言律诗

可怪诗成击钵忙，把来过日不能忘。半空真见华严阁，六出争奇户牖乡。力厚似斟缸面酒，味甜欲嚼菜羹汤。求鱼自笑先投蚓，引出人閒罟百囊。
荅医者
作者：钱大昕
朝代：清
体裁：古风

人参生辽左，补中功殊特。一茎重五铢，白金一镒直。良医悯我衰，苦劝厉声色。家虽无甔石，孰与身命亟。假贷犹足支，何苦自遴啬。服之勿迟迟，后悔无终极。再拜谢医言，生死匪药力。上药果活人，谁游不死国。维扬富家翁，储参当蓐食。用之或失宜，大限在顷刻。昨闻田家妪，百岁发尚黑。有病不求医，三桠眼未识。
荅施铁如上舍见赠之作用山谷东坡赠荅诗韵·其一
作者：钱大昕
朝代：清
体裁：古风

寸田不自耕，坐成荆棘场。活水来有源，斯涵千顷光。众卉亦荟蔚，所爱兰蕙香。幽谷本无言，登之宜岩廊。彼美淮东彦，抗志追羲黄。词坛赵帜拔，道味伊俎尝。置身百尺楼，白云翼其旁。自立良独贵，勿为遗俗伤。
荅施铁如上舍见赠之作用山谷东坡赠荅诗韵·其二
作者：钱大昕
朝代：清
体裁：古风

下里久聒耳，泠泠闻古声。郢中引商羽，硕人歌榛苓。三叹竟此曲，愧非钟期生。金断本同心，蓱合乃异蒂。相赏自有真，讵以形迹计。昌黎有遗言，云龙愿相似。
荅施铁如上舍见赠之作用山谷东坡赠荅诗韵题程易畴让堂友教图即和其还山吟韵·其一
作者：钱大昕
朝代：清
体裁：古风

黄菊正秋色，先生赋言归。三径想无恙，肯与羊求违。天都高万仞，孤鹤任自飞。九皋鸣巳倦，故巢聊可依。
荆轲里
作者：钱大昕
朝代：清
体裁：五言律诗

匕首怀中出，诸郎殿下看。燕丹心未死，赵政胆先寒。成败论人易，从容舍命难。千秋犹洒泪，易水共汍澜。
草釐峰
作者：钱大昕
朝代：清
体裁：七言律诗

浮空遥见翠芙蓉，磴道盘旋上几重。橘社茭田长有岁，春云秋月若为容。僧寮处处藏深坞，村市家家占一峰。直到草釐最高顶，洪涛万顷荡吾胸。
莱阳二姜先生祠
作者：钱大昕
朝代：清
体裁：七言律诗

仰苏楼外有遗祠，漂泊当年事可悲。血染朝衫攀槛日，霜飞白简毁碑时。山河转眼分今昔，兄弟伤心洒涕洟。回首敬亭云近远，游魂两地竟何之。
菜花
作者：钱大昕
朝代：清
体裁：五言绝句

近觉桃花懒，翻输菜蚤开。天公太豪富，遍地布金来。
萚石宫庶庭前丛菊盛开招诸公同饮赋诗并作墨菊长卷出以见示并属题
作者：钱大昕
朝代：清
体裁：古风

小庭才半亩，点缀颇不俗。春华讵非佳，独爱秋英菊。黄白閒绯紫，浅深各有族。不用瓦作盆，不用架缚竹。所贵全其天，自然无拘束。主人供写生，不写形写神。淋漓泼墨汁，下笔清而淳。百四十馀朵，朵朵皆鲜新。装堂风牡丹，凡品何足珍。真花元入画，画花直偪真。相与图主客，洗尽京洛尘。几日不相见，坐失此良会。卷后许题诗，附庸收自郐。迫冬花事歇，掩关且塞兑。日手画图看，巳胜雅集再。
萚石詹事招同覃溪学士白华侍读习庵中允鱼门吏部梦谷耳山两刑部集木鸡斋观元延祐甲寅乡试石鼓赋卷真迹
作者：钱大昕
朝代：清
体裁：古风

延祐甲寅设科始，初场经义主朱氏。二场古赋兼词章，左榜例殊右膀士。豫章行省方翘材，主文礼致草庐子。通微待制亦巨手，如骖之靳臭味似。是时石鼓徙成均，戟门东西甲至癸。韩公有志事果成，试官出题良有以。英才入彀廿二人，今之存者八篇尔。词翰翩翩机杼殊，徐王陈罗吴二李。谁与殿之以已作，永丰苏生笔踪美。南宫擢第二人先，可惜盐车困騄駬。临江录事行谊敦，亲老弃官竟不仕。惜哉志乘多阙遗，姓氏茫昧况爵里。五百春秋弹指过，风流未沫赖有此。当年四路两宣慰，十一行省各大比。太极浑沦天马骧，传钞定贵东南纸。落落晨星世少传，此卷岿然完可喜。昔人立言蕲不朽，科举得失何足齿。祇因古物重摩挲，三代鼎彝伴轩几。才薄谁能石鼓吟，赋成想见风檐驶。吾侪真有翰墨缘，抚卷忻然日移晷。
葛岭
作者：钱大昕
朝代：清
体裁：古风

稚川澹荡人，偶为馀杭游。遂令斯岭名，与公俱千秋。我来登绝顶，江海生双眸。云蒸仙岩石，竹覆僧寺楼。井溯炼丹旧，台延初暾浮。清泉流舄下，宛听琴空侯。蚤衰导养拙，神仙非所求。却扫谢浮荣，肯许同调不。何必访勾漏，此中可忘愁。
葛岭咏古·其一
作者：钱大昕
朝代：清
体裁：七言绝句

集芳园里贮蛾眉，镫火西湖此一奇。六载襄阳围不解，相公却有半閒时。
葛岭咏古·其二
作者：钱大昕
朝代：清
体裁：七言绝句

公田搜括竟何堪，幕上营巢计太憨。风月无边枉抛却，南行愁煞木棉庵。
董子故里
作者：钱大昕
朝代：清
体裁：七言律诗

苍莽长河古木疏，流传董子下帷居。天人不愧贤良诏，道谊羞称功利书。曲学公孙方贵幸，助边卜式蚤迁除。空谭灾异真何用，绝倒从游吕步舒。
董江都祠和冰持前辈韵二首·其一
作者：钱大昕
朝代：清
体裁：古风

汉代徵贤良，天子临轩策。晁董及公孙，旧史可寻绎。江都独纯粹，言必则古昔。六蓺是表章，一使爝火息。嗟哉曲学徒，枉寻廑直尺。居然厕公卿，坐受小吏白。君看平津阁，何如广川宅。休言宦不达，幸免故人责。
董江都祠和冰持前辈韵二首·其二
作者：钱大昕
朝代：清
体裁：古风

先儒专一经，白头守师承。惟公业春秋，天人理可凭。人事或僭𢀩，五行灾异乘。贵近勿优容，天警见园陵。眭李谭禨祥，所见判淄渑。读书重有识，毋任剿说仍。胶西王虽倨，礼贤尚足称。下马拜遗祠，百世愿振兴。
蒋忠烈庙
作者：钱大昕
朝代：清
体裁：七言律诗

十决蛇矛逐贼忙，黄沙埋骨路茫茫。匹夫强死犹能厉，志士成仁自不亡。可笑狂王虚出荡，尚馀野父走祈禳。猘儿枉作江山主，俎豆翻输一尉长。
蒋湘帆写经图·其一
作者：钱大昕
朝代：清
体裁：七言绝句

黄庭遗教墨花翻，那似群经道更尊。草笑老人真计拙，金籯几个到儿孙。
蒋湘帆写经图·其二
作者：钱大昕
朝代：清
体裁：七言绝句

熹平妙迹久漂零，广政遗文曙后星。天与圣朝成盛事，白头一手写全经。
蒋立厓以虎邱和东坡韵诗见示因次和
作者：钱大昕
朝代：清
体裁：古风

此山如兰亭，清流带峻岭。一罅穿云根，往来占井井。䌄汲长不枯，下拜笑汉耿。或疑盘龙虬，何处容虾黾。庄严大士像，宴坐伏痴矿。持此慈悲心，不退力何猛。摩挲熙宁书，笔阵各雄骋。姓名隐见閒，剔藓寄酸哽。轻尘弱草栖，千秋只俄顷。山灵阅人多，胡卢齿欲冷。独爱眉山翁，斯文日星永。鸿瓜偶留题，如写春山景。我衰久废诗，旧游记塔影。三径如可开，所愿不敢请。
蒲圻山行
作者：钱大昕
朝代：清
体裁：古风

我家东海上，百里不见山。偶然平地覆一篑，便巳自号冈与峦。兹来山行巳五日，置身长在烟云閒。横峰侧岭各秀绝，如眉如髻如玦环。如龙掉尾牛奋角，神龟缩颈长蛇蟠。涛声十里松子落，枫叶未老青犹攒。恍惚置我山阴道，应接不暇目力艰。寸岑倘可移吾里，压倒虎邱更马鞍。高人偃蹇耻标榜，名字那肯留尘寰。区区河伯傲海若，夜郎自大吁可叹。
蔡少司寇观海图
作者：钱大昕
朝代：清
体裁：古风

驺衍谭九州，奇诡不可稽。海外环以大瀛海，阿谁津逮穷端倪。先生卜居近海上，三神咫尺堪攀跻。读书要穷万里目，肯令局促同测蠡。太武峰高接缥缈，五更直上青云梯。天风浩浩海水立，光明世界堆玻璃。怒涛砰磕自奔涌，有似万马争鸣嘶。海若游戏剧狡狯，撞钟伐鼓振铎鼙。须臾一轮出镜面，榑桑隐隐枝柯低。兹游奇绝足千古，下视河伯犹醯鸡。十年移家住人海，蓬莱侍直趋金闺。文成悬河泻万丈，导源星宿注百溪。梦游时落沧溟外，忘机欲狎鸥与鹥。朅来一棹赋归去，钓游旧迹今不迷。九十九山青满眼，棕鞋筇杖相扶携。壮观重作第二卷，装池珍重开黄缇。
虎邱
作者：钱大昕
朝代：清
体裁：五言律诗

巨石千人坐，清秋双屐停。树含新雨润，窗入远峰青。台识高僧迹，池藏古剑灵。题名多未蚀，手录补图经。
虎邱刱建白香山祠落成用白公武邱寺路韵四首·其一
作者：钱大昕
朝代：清
体裁：五言律诗

五马香山叟，来游羽盖频。出城无俗地，开路便行人。尸祝舆情旧，蘋蘩祀典新。诗仙长住世，想恋武邱春。
虎邱刱建白香山祠落成用白公武邱寺路韵四首·其三
作者：钱大昕
朝代：清
体裁：五言律诗

姑苏佳丽郡，蚤岁梦游频。燕寝宜名士，诗坛得替人。影泡缘不浅，广大教重新。一院天香满，秋花澹胜春。
虎邱刱建白香山祠落成用白公武邱寺路韵四首·其二
作者：钱大昕
朝代：清
体裁：五言律诗

掌制敷陈切，忧时讽谕频。有诗当净业，无党是完人。照满空门契，元刘友谊新。杨枝晚能放，丈室自生春。
虎邱刱建白香山祠落成用白公武邱寺路韵四首·其四
作者：钱大昕
朝代：清
体裁：五言律诗

彦升风雅主，公择唱酬频。折简招閒客，盟心友古人。白堤名不朽，蒋径话重新。小户惭先醉，难胜竹叶春。
虎邱寺题壁
作者：钱大昕
朝代：清
体裁：五言绝句

易退非关勇，伤廉独占閒。乡情犹未免，爱说虎邱山。
虎邱观玉兰·其一
作者：钱大昕
朝代：清
体裁：七言绝句

虎邱玉兰天下传，坐卧其下日屡迁。游人草漫轻题品，曾阅游人六百年。
虎邱观玉兰·其三
作者：钱大昕
朝代：清
体裁：七言绝句

托根近在法王居，万朵含苞次第舒。欲祝人天长养力，更无风雨一旬馀。
虎邱观玉兰·其二
作者：钱大昕
朝代：清
体裁：七言绝句

白于绵更腻于肪，晴日烘开澹澹香。共信洁清能自保，生来不上美人妆。
虎邱追和清远道士韵同陈药耘作
作者：钱大昕
朝代：清
体裁：古风

春风吹我游，闭门真痴汉。最近数虎邱，而无猛虎窜。平平转多奇，小小颇堪玩。陈生今云卿，肯伴元结漫。舟系青山桥，人行绿杨岸。剑池水清浅，讲台石零乱。摩娑题名字，残缺巳失半。俗生不好古，遗文日放散。安能呼蜉蝣，与之语昏旦。日高花坼房，雨过禽刷翰。抚景良可咍，学道迟自叹。皈心普门品，合掌人天赞。
行庐山下·其一
作者：钱大昕
朝代：清
体裁：七言绝句

香炉缥缈紫烟浮，一朵芙蓉翠欲流。毕竟江南异江北，江州山又胜黄州。
行庐山下·其三
作者：钱大昕
朝代：清
体裁：七言绝句

九天使者降灵骖，灊岳青城鼎足三。倘作匡庐老提举，二十四考我犹堪。
行庐山下·其二
作者：钱大昕
朝代：清
体裁：七言绝句

前峰翠浅后峰深，正面晴岚侧面阴。一步一回看又别，此中脉络了难寻。
行庐山下·其五
作者：钱大昕
朝代：清
体裁：七言绝句

涧底泉声殷若雷，岭头云气絮成堆。入山它日非生客，曾识匡君半面来。
行庐山下·其六
作者：钱大昕
朝代：清
体裁：七言绝句

亭亭五老各霜髯，招我支筇上翠尖。不为夫君留信宿，烟云多取恐伤廉。
行庐山下·其四
作者：钱大昕
朝代：清
体裁：七言绝句

三笑流传过虎溪，远公遗迹未全迷。高贤十八今何在，只有长松翠鬣齐。
行连冈閒即目
作者：钱大昕
朝代：清
体裁：古风

低冈如伏牛，直上踏脊膂。曲折随地势，向背迷处所。上坡复下坡，时见风帽举。日夕少人行，斜阳乱鸦语。
表忠观
作者：钱大昕
朝代：清
体裁：七言律诗

锦袍玉带俨天人，铁券当年字未湮。运至开门称节度，时平纳土列功臣。碑文淳古思和仲，祠宇馨香续妙因。忠孝千秋终食报，卅传枝叶尚纷纶。
袁简斋八十寿诗·其一
作者：钱大昕
朝代：清
体裁：七言律诗

天与先生福慧全，文章经济又神仙。蓬莱小谪三千岁，湖海新诗一万篇。科第校量皆后辈，云山供养有前缘。谢公墩下园居好，日涉多应胜少年。
袁简斋八十寿诗·其三
作者：钱大昕
朝代：清
体裁：七言律诗

八十依然五十翁，蝇头细字老犹工。游行自在天机足，怖畏全忘佛力穷。许劭人人归月旦，香山处处画屏风。四朝旧事知多少，总在便便腹笥中。
袁简斋八十寿诗·其二
作者：钱大昕
朝代：清
体裁：七言律诗

乞假鸾坡得丽华，白头犹共鹿为车。儿童尽识真才子，朝野多推老作家。未澹名心还刻集，要寻乐趣且看花。鲁阳自有挥戈手，未觉桑榆影欲斜。
袁简斋八十寿诗·其四
作者：钱大昕
朝代：清
体裁：七言律诗

上巳风光闰后新，苍松也喜住三春。游山为避称觞客，娶妇还添咏絮人。角力狻貌无敌手，遁形蝙蝠或前身。摄生那要栖霞草，自把诗书鍊骨筋。
袁简斋前辈挽诗·其一
作者：钱大昕
朝代：清
体裁：七言律诗

几载相逢索挽诗，今朝真赴玉楼期。篇章最有公卿赏，姓氏居然妇孺知。世上无方求药草，人閒犹恋为花枝。六朝山色俄蕉萃，此后谁搴大将旗。
袁简斋前辈挽诗·其三
作者：钱大昕
朝代：清
体裁：七言律诗

踏遍天涯一瘦藤，汝南月旦逐年增。风云出吻梁任昉，履屣登门汉李膺。说鬼搜神多漫录，评诗品石总良朋。只今繐帐依然在，谁与西窗夜剪镫。
袁简斋前辈挽诗·其二
作者：钱大昕
朝代：清
体裁：七言律诗

掉头肯作玉堂仙，江左牵丝政事传。自诩好名还好色，何曾求道更求禅。东方玩世三千牍，荣起行歌八十年。至竟九泉留一憾，不教重赋鹿鸣篇。
裕轩前辈题诗薜荔叶上招饮次韵奉酬
作者：钱大昕
朝代：清
体裁：七言绝句

大可敲诗来笔底，肯随病叶委墙东。从今更乞先生诺，岁一回听薜荔风。
西沚光禄挽诗·其一
作者：钱大昕
朝代：清
体裁：七言律诗

海内知心有几人，垂髫直到白头新。经传马郑专门古，文溯欧曾客气驯。勇退较予先十载，立言垂世巳千钧。蛇年难挽名贤厄，肠断新春只两旬。
西沚光禄挽诗·其三
作者：钱大昕
朝代：清
体裁：七言律诗

四座高谭胆太豩，东方玩世住人閒。蚤年说佛希摩诘，晚岁谭诗重义山。天借金篦完老眼，人誇玉骨尚童颜。谁知蛾术编钞毕，不得深宁手自删。
西沚光禄挽诗·其二
作者：钱大昕
朝代：清
体裁：七言律诗

馆阁才名第一流，再迁巳到凤麟洲。未登人爵公孤列，自爱儒林姓氏留。文社廉夫评甲乙，史编孙盛续阳秋。孝先温饱知非愿，卅载烟波汗漫游。
西沚光禄挽诗·其四
作者：钱大昕
朝代：清
体裁：七言律诗

肩随游钓夙齐名，秦赘相依倍有情。巳恸人琴亡子敬，何堪桑海失方平。潘杨密戚无同辈，嵇阮偕游付隔生。重到草元亭上住，悬河那制泪珠倾。
西湖
作者：钱大昕
朝代：清
体裁：七言绝句

一碧分来里外匀，乍晴乍雨总宜春。比将西子嫌唐突，姑射山头绰约人。
覃溪学士视学岭南还摹东坡英德南山石壁题名及米元章药洲题字嵌斋壁颜曰苏米斋招同赋诗
作者：钱大昕
朝代：清
体裁：古风

先生使岭南，日与药洲对。九曜石磊磊，题识辨茫昧。所惜老米书，久移方伯廨。手摹神与似，刷字风雨洒。一石置西斋，归装载其倅。恍惚沧江船，虹月夜吐怪。坡公迁惠时，笔染南山黛。邂逅隐君子，一夕罗浮话。妙迹亦铭心，风流若相配。嵌之斋左右，贞珉永不坏。雪堂墨气浓，宝晋英光在。未妨四壁空，欲下两公拜。移居正秋晴，招客及我辈。尚友有同心，集古亦兼爱。长安人海中，到此洗尘堁。拜石欲师颠，抚掌但称快。
覃溪购得宋椠施元之注苏诗属赋
作者：钱大昕
朝代：清
体裁：古风

先生招我苏米斋，示我苏诗嘉泰本。汉孺楷法逼率更，波点分明刻瑶琬。惜哉十二卷久阙，存者光芒犹未损。峨眉仙人去草追，人閒争注东坡诗。尧卿次公夔演厚，后来绝出吴兴施。会稽通守宝手泽，老学庵主交叹咨。广徵良工枣木劂，沧桑浩劫今存斯。商邱抚吴善价购，朱砂小印孙子贻。杜陵鸟过仅一字，众贤欲补还迟疑。青门何人强解事，续凫断鹤识者嗤。流传世上误后学，谁信子都殊犨麋。岿然此本幸无恙，庐山真面乃在兹。尝鼎一脔良巳足，凿倏七窍何其痴。先生嗜古如昌歜，一日摩挲百不厌。河东三箧或未亡，神物终合延平剑。
见道旁草舍戏作
作者：钱大昕
朝代：清
体裁：七言绝句

雪压风掀雨又零，编氓终岁苦伶俜。谁知广厦神仙客，也缚黄茅作小亭。
许昌咏古
作者：钱大昕
朝代：清
体裁：七言律诗

谶书曾记代涂高，草草移都计枉劳。国是卅年禾绢诺，奸雄一手太阿操。楼桑未遂中兴汉，石马俄成大讨曹。休诧床头捉刀者，军司狼顾亦人豪。
访上沙陆氏园居
作者：钱大昕
朝代：清
体裁：古风

寻芳信坦步，径行越故蹊。名园在西郊，不辞路逶迤。自田复之湖，果得瞻岩栖。水木自明瑟，蒲稗相因依。激泉植疏楥，折柳樊新篱。机忘鱼鸟适，地偏心神怡。幽人托肥遁，衡门忘朝饥。高风未绵邈，轨躅良在兹。我亦澹荡人，寄兴眈山茨。相期沮溺耦，开径耕东菑。
访学成和尚集少陵句
作者：钱大昕
朝代：清
体裁：五言律诗

涧水空山道，相过人不知。美花多映竹，桐叶坐题诗。易下杨朱泪，难酬支遁词。扁舟吾已就，舍此复何之。
访崇道古迹得二绝句·其一
作者：钱大昕
朝代：清
体裁：七言绝句

择木开元数八分，金庭妙迹劫灰焚。祇馀乾道尚书牒，留镇山门认白云。
访崇道古迹得二绝句·其二
作者：钱大昕
朝代：清
体裁：七言绝句

宫观名贤迭主持，考亭道学剑南诗。千年姓氏人争羡，却笑从无提举祠。
访艮岳故址复成咏古十绝句·其一
作者：钱大昕
朝代：清
体裁：七言绝句

黑白分明讵可欺，熙丰流毒靖康时。蚤知绍述元非孝，端礼门前悔立碑。
访艮岳故址复成咏古十绝句·其七
作者：钱大昕
朝代：清
体裁：七言绝句

国论谁能别正邪，四时仕宦到清华。昨宵闻说黄麻下，宰相新除花木瓜。
访艮岳故址复成咏古十绝句·其三
作者：钱大昕
朝代：清
体裁：七言绝句

博古殷周法物收，宣和书画重千秋。科名也妒寒儒占，特放嘉王作状头。
访艮岳故址复成咏古十绝句·其九
作者：钱大昕
朝代：清
体裁：七言绝句

榛蓬蓬曲听来真，厝火方然又益薪。买得燕山竟何用，却抛艮岳与它人。
访艮岳故址复成咏古十绝句·其二
作者：钱大昕
朝代：清
体裁：七言绝句

蔡家廿载执朝权，犹是荆舒一脉传。父领三师儿尚主，等閒断送宋山川。
访艮岳故址复成咏古十绝句·其五
作者：钱大昕
朝代：清
体裁：七言绝句

稽首神霄达紫𨵽，上清司命有曾孙。天尊大有降魔力，不为君王挽北辕。
访艮岳故址复成咏古十绝句·其八
作者：钱大昕
朝代：清
体裁：七言绝句

神运奇峰自太湖，伏犀抱犊态全殊。不知五国城头去，曾带华阳片石无。
访艮岳故址复成咏古十绝句·其六
作者：钱大昕
朝代：清
体裁：七言绝句

玉真天遣下蓬瀛，黄箓斋馀未析酲。毕竟安妃有仙骨，不曾流落到青城。
访艮岳故址复成咏古十绝句·其十
作者：钱大昕
朝代：清
体裁：七言绝句

海上空劳使节过，夹攻庙算竟如何。燕城岁币才输毕，巳报金兵犯两河。
访艮岳故址复成咏古十绝句·其四
作者：钱大昕
朝代：清
体裁：七言绝句

新声乐府手亲裁，曲院调笙教主来。太息章惇真具眼，端王当璧果非才。
访顾上舍村居
作者：钱大昕
朝代：清
体裁：五言律诗

五载曾为客，重来访旧游。麦青才覆雉，沙浅不惊鸥。鲑菜参𢀩市，帆樯远近舟。比邻如可约，还往尽风流。
试院戏题·其一
作者：钱大昕
朝代：清
体裁：七言绝句

终朝闭閤亦何为，万卷文书次第披。还怕粗心失佳士，闱中一月废吟诗。
试院戏题·其三
作者：钱大昕
朝代：清
体裁：七言绝句

壮游济胜兴空赊，闭置真如新妇车。一道重门分内外，吴山咫尺即天涯。
试院戏题·其二
作者：钱大昕
朝代：清
体裁：七言绝句

秋风片片落花飞，射的虽悬入彀稀。帘外未知逢勒帛，点头犹自祝朱衣。
试院示同事诸公·其一
作者：钱大昕
朝代：清
体裁：七言律诗

𣏌梓丹沙眼底收，评量甲乙费穷搜。剑埋地下犹冲斗，锥处囊中自出头。从古文章无定论，由来场屋困名流。风檐甘苦皆亲历，珍重诸公子细求。
试院示同事诸公·其二
作者：钱大昕
朝代：清
体裁：七言律诗

五色迷离信有之，隔帘幼妇认妍媸。须求神骏骊黄骨，漫赏鲜新桃李姿。腕底生枯凭画笔，眼前胜负赌围棋。当场勒帛休轻下，此是青衫泪湿时。
诸蔼堂招同仇一鸥王心原蒋亶夫游湖上·其一
作者：钱大昕
朝代：清
体裁：五言律诗

西子湖边柳，招人出郭行。寺先寻玛瑙，地仅隔牛鸣。溜水声相荅，屏风削俨成。翻嗤赵承旨，行者怕留名。
诸蔼堂招同仇一鸥王心原蒋亶夫游湖上·其三
作者：钱大昕
朝代：清
体裁：五言律诗

晴雨总相宜，兹游两得之。竹含名士秀，石学老夫痴。浓澹无心画，烟云作意姿。天公聊薄相，撩拨几篇诗。
诸蔼堂招同仇一鸥王心原蒋亶夫游湖上·其二
作者：钱大昕
朝代：清
体裁：五言律诗

高岭射初阳，深阿启上方。丹炉仙令杳，泉味仆夫尝。入座衣都卸，巡檐帽不妨。半閒应让我，山水许平章。
读任昉传
作者：钱大昕
朝代：清
体裁：古风

太行何崔嵬，世路更崭绝。乐安任公子，海内之髦杰。骑兵呼天子，文笔冠同列。咄嗟起风云，朱紫出唇舌。冠盖纷相望，坐上皆名哲。人称龙门游，并集兰台辙。清谭剧夜分，开樽酒同啜。刻烛赋诗成，击钵响随灭。数子皆南金，能令公喜悦。盛衰会有时，风花随转瞥。一麾新安守，高朋成永诀。投尽绿沈瓜，满坐为哽咽。门庭鸟雀罗，琴书蠹鱼齧。白杨冷萧萧，藐孤走霜雪。伤哉匹练裙，朔风凛以冽。当时把臂友，骄马嘶金埒。挥手长揖去，夷然若不屑。呜呼市道交，何异剑首吷。所以朱公叔，长与故人别。
读史记二首·其一
作者：钱大昕
朝代：清
体裁：七言绝句

子长史笔独嶙峋，一字何曾奖暴秦。月表区区敲石火，祖龙岂异沐猴人。
读史记二首·其二
作者：钱大昕
朝代：清
体裁：七言绝句

人代茫茫邃古前，共和以上阿谁传。笑它安乐窝中叟，杜撰堪舆混沌年。
读史记二首为秦照若题其曾大父云津先生遗像·其一
作者：钱大昕
朝代：清
体裁：七言绝句

洙泗师承六蓺通，蟠龙近派衍江东。一经独抱休嫌拙，自有名垂野史中。
读左氏传
作者：钱大昕
朝代：清
体裁：古风

从政威不猛，五美之大端。云何尚火烈，以民为草菅。国侨昔治郑，众母鞠育殚。遗爱长在人，清泪尼父潸。救世铸刑书，要岂如申韩。易箦告太叔，猛易而宽难。此言失持平，罔顾理所安。将毋懆礉子，传会非真传。政宽则得众，我思鲁论言。
读曲歌
作者：钱大昕
朝代：清

红豆向春种，黄檗向春生。薄雾隐三星，有心不分明。朝忆复暮忆，怜欢还念欢。夜雨没牛迹，蹄痕无日乾。
读曲歌·其一
作者：钱大昕
朝代：清

红豆向春种，黄檗向春生。薄雾隐三星，有心不分明。
读曲歌·其二
作者：钱大昕
朝代：清

朝忆复暮忆，怜欢还念欢。夜雨没牛迹，蹄痕无日乾。
读棋谱偶成
作者：钱大昕
朝代：清
体裁：五言律诗

一蓺矜夸甚，纷纷旧谱评。古人嗟不作，竖子偶成名。巫讶壶邱死，医逢扁鹊生。倘非三日卧，索靖亦平平。
读汉书·其一
作者：钱大昕
朝代：清
体裁：古风

黄绮避秦汉，采芝汗漫游。不与竖儒伍，而况辨士流。吾冠幸无恙，欲溺将奚由。姓名落人閒，失计逢留侯。鸿鹄羽翼成，徒为娥姁谋。假馆建成所，安吕非安刘。区区具金币，毋乃溷公不。
读汉书·其三
作者：钱大昕
朝代：清
体裁：古风

在汉中叶后，政柄归尚书。置相不选贤，亶取容默徒。流汗妇参语，偻背吏夹扶。扶阳与防乡，酝藉称通儒。恩泽列彻侯，促娖保位俱。威福自臣作，履霜慎厥初。居摄颂功德，后来奚足诛。
读汉书·其二
作者：钱大昕
朝代：清
体裁：古风

茂陵慕不死，意与仙人期。岂知巫蛊祸，乃自方士贻。黄老尚清净，文景所以治。变而谭神仙，所见一何卑。我欲见钜公，罔上如婴儿。服药可少病，勿为妖妄欺。
读汉书·其五
作者：钱大昕
朝代：清
体裁：古风

文网日以密，士节日以贬。造请公卿閒，见笑徒自点。膝席避田鼢，长揖无汲黯。将军肯临况，治具吾敢俭。乃公戒床下，大要教儿谄。伟哉平林朱，愿请尚方剑。
读汉书·其六
作者：钱大昕
朝代：清
体裁：古风

持平三尺法，人主与民共。云何武健吏，内深次骨痛。操下束湿薪，一时重足恐。杀人计自安，古法置叵用。天道有神明，好还神所恫。贤哉万石妪，斯言可警众。
读汉书·其四
作者：钱大昕
朝代：清
体裁：古风

厚味实腊毒，高位易触罪。五鼎食几时，失意便菹醢。不见葛绎侯，刻印拜上宰。涕泣不肯受，自云从是殆。才果济苍生，溘死亦何悔。浅哉曲学夫，持禄不知止。
读蜀梼杌毕得绝句八首·其一
作者：钱大昕
朝代：清
体裁：七言绝句

井底蛙声妄自多，鬼兵开国事如何。武阳丛冢閒枯骨，枉向风尘识八哥。
读蜀梼杌毕得绝句八首·其七
作者：钱大昕
朝代：清
体裁：七言绝句

指挥如意拥貔貅，漫拟隆中第一流。卅载平章非伴食，它年降表要卿修。
读蜀梼杌毕得绝句八首·其三
作者：钱大昕
朝代：清
体裁：七言绝句

玉箫歌彻月华新，长夜觥筹集会真。怪煞嘉王悲底事，临觞不饮太痴人。
读蜀梼杌毕得绝句八首·其二
作者：钱大昕
朝代：清
体裁：七言绝句

乐府新声试转㗋，海棠花蕊想风流。徐家姊妹皆倾国，玉貌偏输赵解愁。
读蜀梼杌毕得绝句八首·其五
作者：钱大昕
朝代：清
体裁：七言绝句

龙舟戏水碧淙淙，花外楼台见数重。从此锦城真似锦，城头张幕种芙蓉。
读蜀梼杌毕得绝句八首·其八
作者：钱大昕
朝代：清
体裁：七言绝句

石经次第刻丰碑，下笔羞为轻艳词。草道降王才思少，官箴四语后人师。
读蜀梼杌毕得绝句八首·其六
作者：钱大昕
朝代：清
体裁：七言绝句

长鞭万里去何依，馀庆新年愿巳违。天水东迁向何处，梦中神语出青衣。
读蜀梼杌毕得绝句八首·其四
作者：钱大昕
朝代：清
体裁：七言绝句

翊圣宫深入侍曾，烟霄谬陟那能胜。十臣各有安邦略，专宠无如剃发僧。
谒先贤仲子祠·其一
作者：钱大昕
朝代：清
体裁：五言律诗

世巳无坚白，谁能免忮求。升堂功自进，浮海去何愁。品与颜曾亚，贤于管晏流。岩岩邹峄近，庙食共千秋。
谒先贤仲子祠·其二
作者：钱大昕
朝代：清
体裁：五言律诗

太息东周日，虚生政事才。未逢治赋使，终致结缨哀。君子穷如此，强哉矫不回。浩然留正气，魂魄想归来。
谒北岳庙
作者：钱大昕
朝代：清
体裁：古风

昔年住阜平，拟整曲阳辔。泥淖不果前，蹉跎竟卅岁。南北漫奔波，向禽志未遂。朅来访故人，中山十日醉。为言安天祠，近在两舍内。扶病贾馀勇，晡行暮巳至。诘朝叩元关，抠衣升瑶陛。冕旒俨中央，群神旁拱卫。祠宫仿宸居，想自唐宋制。左墄及右平，廊庑极壮丽。禹贡表山川，志大不举细。太行与碣石，中有恒山峙。飞狐紫荆险，联绵只一气。大茂当其脊，巍然特苍翠。古圣崇明禋，庋县称望祭。虞巡十一月，秩祀即此地。三代洎汉晋，馨香仪勿替。孔郑经师宗，固彪史学最。笺注迭相承，千秋靡异议。丰碑列如林，周览拭目眦。最古称开元，三碑承赑屃。丞相张嘉贞，郡僚陈怀志。复有郑子春，波磔近汉隶。天宝戴千龄，隶法亦髣髴。天祐碑巳残，犹存处直字。神物想护持，风沙未晦昧。孤亭耸其西，汴宋钜公制。安阳将相材，修庙手自记。书法逼平原，过者正襟视。元之文章伯，黄书亦秀媚。区区五鬼徒，鼎立有馀愧。祥符醮告文，中断瓦砾弃。损者巳可伤，完者逾可贵。其馀元明刻，凡俗不足计。异哉飞来石，明人妄题识。菌蠢断碣材，辄云舜所致。纷纷耳食流，皂白倏倒置。空令好古士，到兹三叹喟。浑源自言高，吾游姑舍是。淋漓翠墨鲜，目验亟藏笥。
谢太傅墓在长兴之三鸦冈见于大平寰宇记或疑墓当在建康佺山明府引南史陈始兴王叔陵传證徙葬本末作辨一篇既确不可易矣阮芸台秦小岘诸君皆有诗予亦继作
作者：钱大昕
朝代：清
体裁：古风

一局丁丁棋子堕，指麾小儿贼巳破。阿坚连牵二十年，鹤唳风声气先挫。平生拥鼻洛下吟，不知中有开济心。文度手板徒倒执，茂宏故节羞重寻。当年久负苍生望，手护金瓯竟无恙。东山既出果如何，从兹一雪清谭谤。白鸡梦断吁可怜，长干梅岭好墓田。始兴小子肆狂虐，三鸦冈口移今阡。颜公石柱张公录，表树守冢自胡宿。考證争传明府文，祠田更得中丞续。宰相风流百世思，遗民堕泪读新碑。功名盛满保终始，令人太息桓伊诗。
谢文节桥亭卜卦砚歌
作者：钱大昕
朝代：清
体裁：古风

是何一片石，千秋磨不磷。叠山先生遗手泽，满堂观者神为振。当年变名入建阳，朝天桥上亭中央。明夷三日义不食，却以破砚当糇粮。君平卖卜非吾匹，北望中原长哽咽。眼中只有石丈人，江南且无厮养卒。集贤学士来求才，手书却聘心不回。太息作铭刻左右，重公并重此石友。首阳采薇计已成，仓皇重作燕山行。悯忠寺中守义死，不食而坚与砚似。公之北去砚南留，埋没泥沙百卌秋。好事得之识岁月，废砚足抵周天球。榕巢太守癖嗜古，紫檀匣子深藏弆。斗室居然七客寮，耐久石公堪共语。歙州龙尾名夙闻，贞心不转独此君。停尊欲酹忠臣酒，炙砚惭无放胆文。
谢金圃侍郎挽诗·其一
作者：钱大昕
朝代：清
体裁：七言律诗

一衿直受九重知，岑贾挥豪到凤池。丹地回翔雄史席，青宫讲读得经师。主司眼力今深甫，吏部文心昔退之。太息黄杨逢闰厄，单阏孟夏日斜时。
谢金圃侍郎挽诗·其二
作者：钱大昕
朝代：清
体裁：七言律诗

五色何曾眼眩明，手栽桃李半公卿。摩登有障难成佛，春梦才过似隔生。著述名山为老计，菀枯末路见人情。修文天上应留恨，不得桓荣作五更。
豆腐
作者：钱大昕
朝代：清
体裁：七言律诗

殷殷雷车响乍收，劳薪夜煮气溲溲。凝脂点处吴盐细，练布包来卞玉柔。冰雪心肠原不俗，酸咸滋味任相投。天公留与飧霞诀，供养先生六十秋。
豫让桥
作者：钱大昕
朝代：清
体裁：五言绝句

有死雠当报，无成志亦雄。谁能知国士，元在众人中。
费筠浦中丞移节闽中诗以送之·其一
作者：钱大昕
朝代：清
体裁：七言律诗

贾董文章召杜勋，东南开府颂声闻。波涵笠泽清澄底，笏立天平峻绝群。卿月当前人共仰，慈云渐远望偏勤。如来倘有分身法，一住三吴一向闽。
费筠浦中丞移节闽中诗以送之·其二
作者：钱大昕
朝代：清
体裁：七言律诗

三衢行馆暂停旌，天许安阳昼锦荣。粳稻香中驺骑过，芙蓉岩下筱骖迎。政先儒术元由学，清畏人知不近名。欲援仪封当日例，重瞻棨戟到吴城。
贺秘监祠
作者：钱大昕
朝代：清
体裁：七言律诗

贺公吴语未全狂，乞取澄湖一曲凉。领袖八仙游酒国，招呼十友习真方。黄冠偶作山人服，白水犹萦佚老堂。归及开元全盛日，肯听鼙鼓破霓裳。
贾太傅宅
作者：钱大昕
朝代：清
体裁：七言律诗

石床柑树迹云徂，故宅犹传贾大夫。世巳治安偏上策，贤如绛灌尚嫌儒。洛阳太守封章荐，宣室君王礼数殊。如此遭逢良不薄，未应问鵩寄捓揄。
赠伊宛中孝廉
作者：钱大昕
朝代：清
体裁：五言律诗

之子名家彦，风流数妙年。谭经探义海，搜句出心田。老马途能识，神锥颖最先。中郎枕中秘，欲待仲宣传。
赠何南原
作者：钱大昕
朝代：清
体裁：七言律诗

风流东海说三何，今代南原较更多。文本性成兼有学，句从苦得却能和。但求元晏先生序，不落空同七子科。指点梅冈居负郭，秋深要访硕人阿。
赠何谦之制府即留别三首·其一
作者：钱大昕
朝代：清
体裁：五言律诗

维岳天中贵，洪河地脉长。三川归统制，百姓待平章。文武通而达，精神寿且康。黄花开九日，晚节独芬芳。
赠何谦之制府即留别三首·其三
作者：钱大昕
朝代：清
体裁：五言律诗

巳听骊歌唱，重为三日留。戒途方北上，乘传又南游。爱我情何挚，从公愿未酬。异时岭海梦，犹恋汴城秋。
赠何谦之制府即留别三首·其二
作者：钱大昕
朝代：清
体裁：五言律诗

理数探河洛，勋名继召郇。识因更事练，品以读书醇。量可涵千顷，功真活万人。公馀陪笑语，一室盎然春。
赠天台何明府
作者：钱大昕
朝代：清
体裁：七言律诗

芒屩居然行脚僧，石梁初试一枝藤。地逢贤主心花放，人到名山眼力增。绀塔精篮都涉历，金庭石室欲飞腾。探囊不少游山句，何逊前头敢自矜。
赠宝应吴明府阆林
作者：钱大昕
朝代：清
体裁：七言律诗

千里相思命驾时，官衙握手慰心期。湖光都入诗人句，舆诵将刊德政碑。紫蟹过秋还有味，黄花垂老更多姿。樽前吴语皆知旧，潦倒何辞泛一卮。
赠张丈担伯
作者：钱大昕
朝代：清
体裁：七言律诗

诗翁老去鬓毛疏，风格依然正始初。无事何妨浮白饮，研思雅称草元居。羊求旧侣凋残后，禽尚游踪冷落馀。鲁殿灵光今独在，它时通德表门闾。
赠梁秀才用梅
作者：钱大昕
朝代：清
体裁：七言律诗

秋碧风流擅一时，谢家玉树有孙枝。门才共数乌衣巷，蓺苑新传白雪词。清似冰壶真见底，澹如春竹自多姿。探奇况具欧阳癖，响拓摩挲辨色丝。
赠澹怀相国·其一
作者：钱大昕
朝代：清
体裁：五言律诗

山水升州秀，于公有夙缘。门开天印对，楼迥石城连。桃李栽培久，农桑劝课专。江南与江北，卅载沐恩偏。
赠澹怀相国·其三
作者：钱大昕
朝代：清
体裁：五言律诗

清旷西园地，公馀习静良。图书参制作，花木燮阴阳。寿世心无量，尊生道有方。区区矜独乐，应笑午桥庄。
赠澹怀相国·其二
作者：钱大昕
朝代：清
体裁：五言律诗

地控三江远，天教一佛临。活人传秘术，练事本虚心。赤舄巡初遍，青油暑不侵。今朝齐额手，果沃相公霖。
赠澹怀相国·其四
作者：钱大昕
朝代：清
体裁：五言律诗

公子承家训，青云快著鞭。学从经术进，文久蓺林传。门第兼科第，同年最少年。诗人例工部，新制蚤朝篇。
赠翁朗夫徵君
作者：钱大昕
朝代：清
体裁：七言律诗

纬萧抱犊自家风，荐牍频看达紫宫。东国人伦归郭泰，西京儒术数甲公。江湖载酒风流在，耆旧论交意气同。拟向君山来问字，相从踏遍碧玲珑。
赠胡石梁
作者：钱大昕
朝代：清
体裁：五言律诗

久赏士龙妙，因知彦辅清。琴书坚道力，湖海助诗情。水阔閒鸥稳，天空老鹤鸣。蓬门今始启，好订岁寒盟。
赠袁枚联
作者：钱大昕
朝代：清
体裁：联

人指所居为福地；天留此老应文星。
赠金钟越孝廉·其一
作者：钱大昕
朝代：清
体裁：七言绝句

浇愁十榼似淋灰，绝妙词成大雅材。风雪长安吟思在，蹇驴重向灞桥来。
赠金钟越孝廉·其三
作者：钱大昕
朝代：清
体裁：七言绝句

菜把多承地主恩，围炉软脚共寒温。清言拥鼻相酬和，也胜投书光范门。
赠金钟越孝廉·其二
作者：钱大昕
朝代：清
体裁：七言绝句

三隐高大剩旧踪，家山作达是谁侬。酒徒尚有吴郎在，共话桑根点黛浓。
赣州
作者：钱大昕
朝代：清
体裁：七言律诗

绕郭青流碧玉函，风帆驻泊尾交衔。滩声夜落储潭庙，云气晴升马祖岩。地近炎州无瘴疠，路穿绝磴自崭嵓。南来真讶暄寒别，脱却羊裘换夹衫。
赤城
作者：钱大昕
朝代：清
体裁：古风

何年吴刚斧，修此芙蓉城。青碧了不著，生面万古赪。探奇自此始，贾勇云中行。岩洞呀然豁，镵削皆天成。虚空本无物，安用百雉营。得非丹砂窟，古仙鍊精英。宝气凝不散，如火如霞明。山灵特护惜，失险高峥嵘。申命六丁守，勿使愚公争。青城丈人来，款关或相迎。鄙哉公输子，云梯乃敢撄。
赵北口
作者：钱大昕
朝代：清
体裁：七言律诗

涟漪百顷镜光涵，十里长堤路旧谙。浅草平沙通蓟北，板桥流水似江南。两行官柳排浓绿，几只渔舟点蔚蓝。浩荡白鸥应笑客，浮家泛宅只空谭。
赵北口残雪
作者：钱大昕
朝代：清
体裁：七言绝句

林端积玉尚封条，冰下叉鱼泛小舠。想得西湖当此日，孤篷听雪段家桥。
赵州道中
作者：钱大昕
朝代：清
体裁：五言律诗

一日驰两驿，恒州又赵州。树浓知有市，山澹却宜秋。乾鹊鸣占喜，凉蝉语带愁。自从前夜雨，禾黍望油油。
赵文毅兕觥诗为者庭明府赋·其一
作者：钱大昕
朝代：清
体裁：五言律诗

元老不作孝，词臣偏上章。千官惭仗马，一角俨神羊。魏笏惊无恙，荆弓自不亡。忠贞留口泽，什袭有煇光。
赵文毅兕觥诗为者庭明府赋·其二
作者：钱大昕
朝代：清
体裁：五言律诗

宗器陈非偶，文孙泪暗潸。题诗徵秀水，怀宝自尼山。白璧仍归赵，黄金欲铸颜。纷纷炫青绿，㷳鼎重人閒。
赵璞庵自永昌寄诗用东坡除夕倡和韵次韵荅之
作者：钱大昕
朝代：清
体裁：古风

香象善渡河，马浮但及半。声闻限小乘，望洋只自叹。三复君寄诗，珍为掌上玩。一洗淫哇音，而投清凉散。伯仲玉局翁，馀子谅非伴。忆昨别君初，仰首毕中旦。塞北君跨鞍，庑下我辍案。参辰三四载，万绪如丝乱。闻君南从军，蚤起常不盥。檄借相如文，带许叔子缓。三窟兔自藏，欲以一矢贯。此手可办贼，谁云文士懦。天生百鍊刚，扇用阴阳炭。文通兼武达，斯称翘材馆。岁宴当言旋，并坐围炉暖。万里释负担，居息尼粲粲。
越王台
作者：钱大昕
朝代：清
体裁：七言律诗

廿载阴谋国士参，卧薪采蕺想难堪。背城尚有五千楯，奉匜可怜一介男。鹿走异时真算失，狐埋当日太言甘。南阳七术都堪试，何事藏弓理未谙。
跂堂和予诗兼订春游赋此荅之
作者：钱大昕
朝代：清
体裁：古风

此身何似舟一叶，了识非周亦非蝶。聊以诗酒自调摄，忆昔下笔文采叠。自言古人武可接，少游风雨纵妥贴。不中退之作婢妾，陋哉断狱取陈牒。盲人漫学离朱睫，嫫母强效西施靥。少作可焚汗背浃，君平仙骨注丹笈。沈默草元语不詟，暮作于诗当渔猎。奇外出奇趣日涉，白战了不携三箧。我顷多言悔喋喋，豆羹菜齑田父馌。敢匹炮羔祠伏腊，献岁三阳和气燮。蛰虫始振呴雉慑，春云如黛风如箑。与子偕游我心惬，一笑色动三豪颊。酒一偏提果一楪，醉翁饮少一醉辄。有山且著谢公屧，有车草弹冯公铗。过隙白驹去蹀躞，觞咏千秋传禊帖。
辛未七夕用李义山韵
作者：钱大昕
朝代：清
体裁：七言律诗

摇落天涯感别离，几番屈指数归期。怀人江上参横后，听雨更阑梦郅时。西北浮云秋望远，东南孔雀夜飞迟。那堪客里逢佳节，草怪安仁鬓有丝。
辛酉新年作·其一
作者：钱大昕
朝代：清
体裁：五言律诗

新年偏病足，谢客且关门。酒任邻家醉，棋从局外论。小时曾了了，此去益昏昏。谁送衰翁喜，围炉一饷温。
辛酉新年作·其二
作者：钱大昕
朝代：清
体裁：五言律诗

仙佛都虚幻，休寻不死方。守谦终受益，作善即为祥。智小蜩鸠乐，材高栝柏戕。静中参至理，说与小儿郎。
过安阳有感韩平原事四首·其一
作者：钱大昕
朝代：清
体裁：七言绝句

十年富贵老平原，一著残棋一局翻。毕竟未忘青盖辱，九京不愧魏公孙。
过安阳有感韩平原事四首·其三
作者：钱大昕
朝代：清
体裁：七言绝句

匆匆函首议和亲，昭雪何心及老秦。朝局是非堪齿冷，千秋公论在金人。
过安阳有感韩平原事四首·其二
作者：钱大昕
朝代：清
体裁：七言绝句

胸无成算掷千钧，壮志区区那得伸。一样北征师挫衄，符离未戮主谋人。
过安阳有感韩平原事四首·其四
作者：钱大昕
朝代：清
体裁：七言绝句

成败论人亦可嗤，谁持秦镜照须眉。如何一卷奸臣传，却漏吞舟史太师。
过将军教场胡衕旧寓庭前槐大半巳枯感赋
作者：钱大昕
朝代：清
体裁：七言律诗

廿六年前僦此廛，槐阴如伞一庭圆。植非晋国根难久，梦作淳于昼暂眠。磊落长身犹老辈，支离半体笑枯禅。恒河我亦羞窥影，搔首西风独黯然。
过岭口占
作者：钱大昕
朝代：清
体裁：七言绝句

病鹤乘轩只自惭，九方相马敢云谙。三千红树青山路，直送行人到岭南。
过常州不见冯康斋留寄
作者：钱大昕
朝代：清
体裁：五言律诗

巳作三秋别，难逢一晌缘。官斋仍咫尺，旧雨欠缠绵。直干茶山树，清流惠麓泉。偶舒经济手，便有颂声传。
过归义废寺
作者：钱大昕
朝代：清
体裁：七言律诗

一泓古井两株槐，券尾比邻署字皆。软㡠模糊埋碧藓，古幢剥落卧空阶。老僧持钵身全病，过客寻碑眼独揩。听话閒坊宣化事，刹那兴废漫牵怀。
过明孝陵
作者：钱大昕
朝代：清
体裁：五言排律

盘郁钟山麓，神邱閟寂寥。真容隆准在，王气秣陵消。濠右膺符命，江东正斗杓。初承龙凤号，终应富家谣。法践三章约，星除九野妖。隆中起诸葛，塞上走嫖姚。剑佩丹墀肃，山河铜柱标。提戈开一统，画界哂南朝。颍宋心徒赤，胡蓝首巳𥄉。遂销丞相印，特远侍人貂。密网刑虽峻，维城宠太骄。棋收留失著，本拨出横条。枉逐高飞燕，真成毁室鸮。青词虚设醮，碧血恐难招。守卫规犹壮，朝陵路竟遥。春秋三百改，枝叶十传彫。圣代存宽大，遗墟禁牧撨。隧无金碗出，火未玉衣烧。椒酒天王酹，香函使者轺。缭垣宫监住，宰木尚萧萧。
过昭庆寺访哲公不遇
作者：钱大昕
朝代：清
体裁：五言律诗

五宗谁嗣响，清绝有祇林。水月观空悟，风幡荅法音。我来虎溪下，佛火一龛深。不见维摩诘，悠悠访道心。
过枫香驿
作者：钱大昕
朝代：清
体裁：五言律诗

乍过枫香驿，遥瞻五祖坛。涧流清溢汞，沙路赤蒸丹。江近山容润，冬来树意寒。村村巫赛社，童稚亦知欢。
过河閒城外居民有种棉花者
作者：钱大昕
朝代：清
体裁：七言绝句

吾乡木棉大于茧，每到秋收闹比邻。今日河閒城外路，眼明如见故乡人。
过许州追悼亡友周西隒刺史·其一
作者：钱大昕
朝代：清
体裁：七言绝句

三载金台别袂分，缪为恭敬意殷勤。今朝真到繁城路，不见风流旧使君。
过许州追悼亡友周西隒刺史·其三
作者：钱大昕
朝代：清
体裁：七言绝句

读史纵横贯丳功，眼光如月破群蒙。和林旧事编成后，更与何人质异同。
过许州追悼亡友周西隒刺史·其二
作者：钱大昕
朝代：清
体裁：七言绝句

文章博洽世无双，手葺官斋榜古幢。怊怅堂成人巳逝，蛛丝空罥读书窗。
过许州追悼亡友周西隒刺史·其四
作者：钱大昕
朝代：清
体裁：七言绝句

夜台寂寞竟何如，落月空梁梦见虚。不用中郎求貌似，手痕细认隔年书。
过青驼寺遇雨
作者：钱大昕
朝代：清
体裁：七言绝句

青驼寺北去匆匆，古木寒烟四望同。十月东风吹雨过，蒙山全没暮云中。
还京述怀
作者：钱大昕
朝代：清
体裁：七言律诗

偻指星轺半载期，楚云燕树两相思。几回梦忆金銮直，两度恩叨玉尺持。湘浦秋风催驿骑，卢沟寒月照鞭丝。归装检点赢前度，箧里新排一卷诗。
还家
作者：钱大昕
朝代：清
体裁：五言律诗

且饱家常饭，聊为遣兴吟。菜茎都似剑，茅秀欲成针。添线风鸢健，巡檐铁马咅。儿童才散学，上树捉巢禽。
远别离
作者：钱大昕
朝代：清
体裁：五言绝句

扁舟破浪行，布帆疾于箭。红豆盛罗囊，相思不得见。
连日遍游湖上诸刹有怀古德各题一绝 其一 虎跑寺
作者：钱大昕
朝代：清
体裁：五言绝句

说得须行得，何人悟宗旨。多事两于菟，远移南岳水。
连日遍游湖上诸刹有怀古德各题一绝 其七 龙井寺
作者：钱大昕
朝代：清
体裁：五言绝句

辨才住讷斋，非辨亦非讷。何处见全身，唾雾即明月。
连日遍游湖上诸刹有怀古德各题一绝 其三 圣果寺
作者：钱大昕
朝代：清
体裁：五言绝句

前三后三三，惘然昧多少。文殊自文殊，大意吾巳了。
连日遍游湖上诸刹有怀古德各题一绝 其二 法相寺
作者：钱大昕
朝代：清
体裁：五言绝句

修公古如来，宴坐味禅悦。参礼但默然，永明大饶舌。
连日遍游湖上诸刹有怀古德各题一绝 其五 凤林寺
作者：钱大昕
朝代：清
体裁：五言绝句

栖禅依鸟窠，安心架岩广。可笑宰官身，不知住处险。
连日遍游湖上诸刹有怀古德各题一绝 其八 智果寺
作者：钱大昕
朝代：清
体裁：五言绝句

苦空百念冷，新句尚惊众。一酌参寥泉，是身即是梦。
连日遍游湖上诸刹有怀古德各题一绝 其六 玛瑙寺
作者：钱大昕
朝代：清
体裁：五言绝句

杜门中庸子，不识王钦若。致意老慈云，一僧且留却。
连日遍游湖上诸刹有怀古德各题一绝 其四 灵隐寺
作者：钱大昕
朝代：清
体裁：五言绝句

杖锡西天来，呼猿明月上。孤峰飞何之，师言毋乃妄。
述庵侍郎八十仍叠虎邱唱和韵·其一
作者：钱大昕
朝代：清
体裁：五言律诗

八十乐全翁，精神潞国同。西京两司马，东海一非熊。玉尺量才正，金针度世工。渔庄近三泖，消受快哉风。
述庵侍郎八十仍叠虎邱唱和韵·其七
作者：钱大昕
朝代：清
体裁：五言律诗

当代董思翁，声名寿乐同。三车参象马，五戏却猿熊。老学心逾细，诗传选最工。悬弧冬日暖，入室坐春风。
述庵侍郎八十仍叠虎邱唱和韵·其三
作者：钱大昕
朝代：清
体裁：五言律诗

耻作嗫嚅翁，寒松雪干同。南台冠戴豸，西省掌批熊。霖雨沾濡渥，丝纶润色工。践扬三十载，人识曲江风。
述庵侍郎八十仍叠虎邱唱和韵·其二
作者：钱大昕
朝代：清
体裁：五言律诗

此叟非常叟，忘年得大年。筹边双鬓换，草檄百蛮传。夜踏金川月，晨炊雪岭泉。亥章曾未到，都入纪行编。
述庵侍郎八十仍叠虎邱唱和韵·其五
作者：钱大昕
朝代：清
体裁：五言律诗

今古几多翁，酸咸嗜不同。道能融孔释，味欲尽鱼熊。许郑渊源远，欧苏著述工。新排诗卷富，肆好穆如风。
述庵侍郎八十仍叠虎邱唱和韵·其八
作者：钱大昕
朝代：清
体裁：五言律诗

北郭随肩日，南宫擢第年。青毡惭我倦，黄绢羡公传。卓立灵光殿，纡馀难老泉。鹤南飞一曲，欲附五羊编。
述庵侍郎八十仍叠虎邱唱和韵·其六
作者：钱大昕
朝代：清
体裁：五言律诗

曹宪张苍侣，研经寿百年。千秋斯道重，四海大名传。共仰星环斗，谁窥䌄汲泉。群英陪杖履，语录及时编。
述庵侍郎八十仍叠虎邱唱和韵·其四
作者：钱大昕
朝代：清
体裁：五言律诗

事业云霄上，词章汉魏年。行藏真不愧，福慧两堪传。力挽千钧鼎，思探万斛泉。分阴晚犹惜，乐府续新编。
述庵侍郎招同袁春圃潘榕皋宋汝和蒋立厓周漪塘费在轩王西林张农闻袁又恺戈小莲徐佩云集塔影园小饮即席得句·其一
作者：钱大昕
朝代：清
体裁：七言律诗

谢公雅尚在岩阿，蒋径开时载酒过。客以知心宽礼数，天留睱日许婆娑。西山真见群仙会，北郭重招十友多。草道寻常文字饮，德星光巳映银河。
述庵侍郎招同袁春圃潘榕皋宋汝和蒋立厓周漪塘费在轩王西林张农闻袁又恺戈小莲徐佩云集塔影园小饮即席得句·其二
作者：钱大昕
朝代：清
体裁：七言律诗

绿水桥边滑笏分，恒河照鬓白纷纷。蚤年落拓鱼同队，晚节轩昂鹤立群。志出云霄才作达，味归菽粟始成文。一宵衮衮诸公语，借与中吴续纪闻。
送傅雨窗明府还南丰
作者：钱大昕
朝代：清
体裁：七言律诗

缥缈仙凫去草追，丹枫黄菊暮秋时。儿童争识神明宰，父老扶看德政碑。理县傅𡵨元有谱，送行钱起可无诗。旴江一水三千里，帆引清风自练祁。
送吴二匏舍人南还·其一
作者：钱大昕
朝代：清
体裁：七言绝句

一叶梧桐始报秋，潞河东下趁轻舟。归程十里严陵濑，红蓼西风古渡头。
送吴二匏舍人南还·其三
作者：钱大昕
朝代：清
体裁：七言绝句

手版支颐爽气来，家山大好足徘徊。天都面面光明海，此去休教空手回。
送吴二匏舍人南还·其二
作者：钱大昕
朝代：清
体裁：七言绝句

薇垣诗格数吴均，归兴秋风恋紫莼。閒煞青绫旧时被，对花题咏更何人。
送吴二匏舍人南还·其四
作者：钱大昕
朝代：清
体裁：七言绝句

凌寒两到夙齐名，姜被今年又合并。不羡春明听漏夜，对床风雨更分明。
送吴企晋游黄山
作者：钱大昕
朝代：清
体裁：古风

黄山三十六，杳霭望难分。初日天都上，峰峰皆白云。赤松学道处，啸傲列仙群。亦拟支筇去，钟声烟际闻。
送吴挹枫
作者：钱大昕
朝代：清
体裁：五言律诗

落托将归客，牢愁送别时。临岐犹款款，挥手尚迟迟。著录晁公武，评诗敖器之。西沽后夜月，应照两相思。
送周卉含游武昌兼讯吴白华学使
作者：钱大昕
朝代：清
体裁：七言律诗

桐石相投调最和，故人无那别离何。杜陵且作诸侯客，宋玉宜听郢上歌。挂席却胜骑马快，拟骚定到涉江多。南皮吴质如垂问，为报钱郎两鬓皤。
送周稚圭同年观察粤西
作者：钱大昕
朝代：清
体裁：古风

酌君椒花酒，听唱骊驹词。春风一去六千里，壮游持节漓江湄。十载情亲比骨肉，如苔同岑鸟共枝。曲江列宴午试马，瀛洲分席昼课诗。偻指同馆卅馀辈，聚散落落晨星微。素心晨夕我与尔，臭味投合无𢀩池。前年天子试馆职，如椽巨笔濡淋漓。瑶台月明鸾鹤响，坐令笙磬皆凡卑。才人例具用世略，特简侍从充监司。文章经济本一揆，名位轻重由人为。新正录别遽分袂，露𨊾直指天南陲。计程西江历南楚，沅湘交会连浯溪。衡山石廪可落手，起看云海铺琉璃。粤西山水更殊绝，一峰独秀卓笔锥。七星岩迥扪列宿，西湖波澹澄清漪。戟门晴暇铃索永，按部排日探幽奇。磨厓处处识岁月，妙迹何减蕉黄碑。宦游如此良不俗，那恋班直趋蛾眉。雪中鸿爪皆前定，两蓱会合必有期。南鱼北雁报无恙，庶几一慰长相思。
送商宝意太守之官云南
作者：钱大昕
朝代：清
体裁：七言律诗

十年遗爱粤西留，万里天南又壮游。诗句好题金马嶂，心期依旧玉壶秋。单车按部人歌德，只手安蛮帝借筹。不负冲寒轻叱驭，滇山奇秀甲神州。
送孙勖堂之官皖江
作者：钱大昕
朝代：清
体裁：七言律诗

曲江簪取一花新，便绾铜符出牧民。名士何妨工制锦，甘霖况是果随轮。底须谱自山阴授，会见名逾汉吏循。说与孙廉两字诀，它年惠化定如神。
送座主海宁相公予告归里即次留别元韵·其一
作者：钱大昕
朝代：清
体裁：七言律诗

清望朝端孰比肩，温公事业潞公年。丹霄地峻擎中极，黄阁班高领列仙。北阙上章陈雅尚，东门祖帐赐华筵。春帆安稳三千里，看遍江乡蔗芋田。
送座主海宁相公予告归里即次留别元韵·其三
作者：钱大昕
朝代：清
体裁：七言律诗

三朝珥笔侍彤廷，旧种槐阴巳满厅。绛帐论文清似水，朱轓开府福为星。卷舒自在春云蔼，衾影无惭夜火荧。儒术致君从古少，韦平家世有遗经。
送座主海宁相公予告归里即次留别元韵·其二
作者：钱大昕
朝代：清
体裁：七言律诗

近光常被日华临，黄发番番在禁林。应变守文真相略，立诚主敬大儒心。明农归去留姬舄，泂酌歌来矢召音。手补衮衣无阙事，太平元老合抽簪。
送座主海宁相公予告归里即次留别元韵·其五
作者：钱大昕
朝代：清
体裁：七言律诗

泰华高峰大海澜，乐全邯要九还丹。千秋道脉承非易，一点灵台画亦难。谢阙更闻频晋秩，赐閒未许竟休官。临行郑重颁天藻，袖有骊珠拜手看。
送座主海宁相公予告归里即次留别元韵·其六
作者：钱大昕
朝代：清
体裁：七言律诗

栽成桃李巳经年，得御龙门喜欲颠。雪夜每参洛下座，菱溪常预醉翁筵。清衔漫窃同冰冷，学道无能愧火传。遥望台星沧海上，从游何日重殷然。
送座主海宁相公予告归里即次留别元韵·其四
作者：钱大昕
朝代：清
体裁：七言律诗

午桥水作佩环鸣，丞相安车取次行。到处吟风还弄月，陪游张丈更殷兄。黄花晚节秋逾洁，海鹤精神老益清。料得平泉閒撰杖，肯忘曳履殿头声。
送方坳堂观察之申浦·其一
作者：钱大昕
朝代：清
体裁：七言律诗

又携驺从向江乡，申浦潮声接渺茫。道在可忘轩冕贵，心閒那觉算缗忙。五苜云起迎征旆，三泖风平趁急装。话别不知三伏热，使君胸次本清凉。
送方坳堂观察之申浦·其二
作者：钱大昕
朝代：清
体裁：七言律诗

扁舟载雪访枯禅，弹指前尘又几年。芄黍喜沾郇伯雨，冰心欲酌隐之泉。吟诗深夜髭应断，学道平生骨本仙。想到官斋初月满，玉壶清澈静中缘。
送李茝畹进士东归·其一
作者：钱大昕
朝代：清
体裁：七言绝句

籍甚词坛第一流，御风曾未到瀛洲。挥鞭重指都亭路，又逐人閒款段游。
送李茝畹进士东归·其三
作者：钱大昕
朝代：清
体裁：七言绝句

我识郑公元妩媚，人嫌李令太颓唐。云门山色容高卧，大胜东华软土忙。
送李茝畹进士东归·其二
作者：钱大昕
朝代：清
体裁：七言绝句

截凫断鹤两兼难，天许才名折美官。半刺但题前进士，故应蚤达胜方干。
送李茝畹进士东归·其五
作者：钱大昕
朝代：清
体裁：七言绝句

蚕尾山姜例可循，头衔未办领词臣。生天偶落它人后，终是拈椎得髓人。
送李茝畹进士东归·其六
作者：钱大昕
朝代：清
体裁：七言绝句

岱宗访篆刘斯立，历下题诗李泰和。探借十年多暇日，著书定较往时多。
送李茝畹进士东归·其四
作者：钱大昕
朝代：清
体裁：七言绝句

古柏参天铁干成，风霜历尽骨逾清。纵然才大难为用，偶露文章世巳惊。
送毛伊人检讨还莱州·其一
作者：钱大昕
朝代：清
体裁：七言绝句

同年五载又同官，意绪缠绵有万端。忽听骊驹初戒道，教人真数别离难。
送毛伊人检讨还莱州·其三
作者：钱大昕
朝代：清
体裁：七言绝句

金薤遗文世少知，从君一一剖然疑。不知天柱山南望，可有荧阳第二碑。
送毛伊人检讨还莱州·其二
作者：钱大昕
朝代：清
体裁：七言绝句

著书善病亦吾徒，胶漆酸咸略不殊。寂寞西窗旧时烛，更谁主客谱新图。
送毛伊人检讨还莱州·其五
作者：钱大昕
朝代：清
体裁：七言绝句

孤瘦真如病鹤身，掉头归去理渔纶。头衔仍领承明署，未是行吟泽畔人。
送毛伊人检讨还莱州·其四
作者：钱大昕
朝代：清
体裁：七言绝句

石刻何人辨纠纷，唐公德政拓遗文。如何静治堂中录，只说莱州于府君。
送江于九之官安庆
作者：钱大昕
朝代：清
体裁：古风

隆冬风雪冷，仆夫将载驰。送君路三千，游宦皖水湄。君才故磊落，循良古为师。文章与政事，能手两兼之。仕途如黄杨，逢闰一寸亏。别驾古通守，职閒秩未卑。衡阳君旧游，手扪岣嵝碑。天柱亦南岳，山灵缘在兹。振衣可一登，荆扬俨列眉。石壁剔菭藓，恐有龙眠词。见弹太蚤计，令我朵两颐。人生有几别，后会复何时。君为江淹赋，我愧钱起诗。
送江蔗畦明府之官湖湘
作者：钱大昕
朝代：清
体裁：七言律诗

天末邮签几十程，铜章绿鬓吏人迎。山如宋迪图中好，花到潘仁县里明。疏簟棋声帘乍捲，匡床琴响月初生。平沙远浦无穷思，赢得诗篇风格清。
送汪稼门方伯之任甘肃·其一
作者：钱大昕
朝代：清
体裁：七言律诗

旬宣分陜控伊凉，南国人攀召伯棠。土脉高寒甘雨润，河流环抱溯源长。立身峻壁临千仞，爱物慈云庇十方。清彻玉壶心迹似，略携琴鹤当行装。
送汪稼门方伯之任甘肃·其二
作者：钱大昕
朝代：清
体裁：七言律诗

九迁稠叠奉恩纶，未改书生面目真。咬菜根中寻臭味，燃藜烛下见精神。关西清白堪贻后，涑水勋名岂异人。话别匆匆重折柳，送公遥踏灞桥春。
送沈莘田之官四川·其一
作者：钱大昕
朝代：清
体裁：七言律诗

天都云海话前游，忽理征衫梦益州。九折巳轻秦栈险，六奇试借赞皇筹。都亭出祖春方蚤，旧雨相逢别更愁。手板支颐无俗状，休文八咏最风流。
送沈莘田之官四川·其二
作者：钱大昕
朝代：清
体裁：七言律诗

廿载苔岑臭味谙，西窗且共一宵谭。苏堤烟水它时梦，蜀道云山此去探。官似黄杨根较缩，诗如谏果嚼偏甘。心摹小李将军画，粉本天然在剑南。
送熊学桥前辈请假归江西
作者：钱大昕
朝代：清
体裁：七言律诗

声望清华第一流，遂初真好御风游。卅年世味棋更局，十幅征帆箭脱韝。人似秋云空眼底，天将山色到船头。草言压载无多物，万卷书归宋敏求。
送熊谦山方伯之任滇南
作者：钱大昕
朝代：清
体裁：七言律诗

滇南行省待平章，吴下攀辕夹道旁。卿月在天元共照，光风渐远意难忘。骊驹将唱邀浮白，竹马争迎入点苍。万里旬宣功不细，试教蛮徼乐耕桑。
送王性之赴官淮南
作者：钱大昕
朝代：清
体裁：古风

桃花水初暖，送子度芦沟。春风三千里，直达清淮流。才名重入洛，五试不见收。折腰就簿领，龌龊岂自由。先师读水经，丹铅手校雠。补注极精核，功与桑郦侔。子今到河干，三策当借筹。家学寻坠绪，吏治宏远猷。会看囊脱颖，讵有杯胶舟。河鲤书尺半，萛忘寄轻邮。
送王道士朴山游扬州
作者：钱大昕
朝代：清
体裁：五言律诗

我爱隐仙子，山栖无世情。吹笙王子晋，沽酒许宣平。诗好何妨瘦，谭深祇觉清。扬州骑鹤地，容尔驭风行。
送礼堂学士典试福建
作者：钱大昕
朝代：清
体裁：七言律诗

玉尺真烦大匠持，八闽迢递使车驰。目空巳尽骊黄种，手植都成桃李枝。朝望欧阳真学士，文坛孟县是宗师。仙霞岭上新秋路，天遣留题绝妙词。
送秋帆中丞再抚秦中
作者：钱大昕
朝代：清
体裁：七言律诗

紫泥衔诏入烟岑，云岫无心又作霖。山水尚留名士住，封疆仍要重臣临。河声岳色应无恙，细柳长杨试再寻。喜动三秦诸父老，郊迎遥识八驺音。
送翟晴江同年还杭州
作者：钱大昕
朝代：清
体裁：古风

翟君逸才真希有，往往新诗敌双井。闭门日夕耽苦吟，百鍊还同金出矿。雕鹗高秋独控抟，骅骝天际能驰骋。朅来长安初会面，数载神交喜合并。曲江堤柳共探春，夜雨檐花同说饼。一朝过我便分手，片叶归帆拿舴艋。诛茅好在屋三閒，负郭恰赢田十顷。但寻沙户相逢迎，耻向朱门工造请。家园风景况不俗，处处菰菱杂蒲荇。南屏踏花手榔栗，西溪钓雪腰笭箵。江湖小集自足传，那羡头衔署台省。人生所贵在适意，避俗快如㗋脱鲠。君今还山追禽尚，我亦夙志慕张邴。何时过访扬嘉桥，主客图成清话永。
送胡牧亭侍御南还
作者：钱大昕
朝代：清
体裁：七言律诗

矫矫神羊柱后冠，曼容移疾遽辞官。卖文价贱穷休送，避债台遥去尚难。半世草元耽寂寞，十年薄宦耐酸寒。乡园旧侣应相待，梦泽春风把钓竿。
送蔡葛山少司寇请养归里·其一
作者：钱大昕
朝代：清
体裁：七言律诗

廿年稽古被殊荣，清望西曹冠列卿。海内文章韩吏部，阅中人物蔡端明。由来勇退根仙骨，况是陈情出至诚。归到北堂萱叶蚤，小春巳见惠风生。
送蔡葛山少司寇请养归里·其二
作者：钱大昕
朝代：清
体裁：七言律诗

起居八座古来稀，乐地偏于名教宜。綵服回风依膝下，板舆置酒趁花时。一行带草康成里，六首陔兰束晰词。祖帐都门传胜事，如公真不愧经师。
送袁香亭之官粤东
作者：钱大昕
朝代：清
体裁：七言律诗

御屏名列几多时，粤峤清风试一麾。美政久书江表传，词人例作岭南诗。天开韶石多奇骨，春到花田有异姿。五马经行看不尽，略凭驿使报侬知。
送赵云松出守镇安·其一
作者：钱大昕
朝代：清
体裁：五言律诗

诏守繁难郡，官辞侍从班。文雄能敌瘴，政简足安蛮。腊月冲寒去，长途叱驭艰。天教诗境拓，饱看粤西山。
送赵云松出守镇安·其二
作者：钱大昕
朝代：清
体裁：五言律诗

世方尊外吏，君尚恋春明。结习惟文字，关情独友生。才由更事出，心到瘴乡清。草献筹边议，南交亦我氓。
选吴竹屿舍人遗诗毕感旧有作
作者：钱大昕
朝代：清
体裁：七言律诗

身到丝纶阁上头，烟霞痼疾未全瘳。辋川园好留人住，白傅诗成放客偷。青紫那如名士贵，漆胶独与素心投。箧中遗稿新排就，寂寞黄垆尚忆不。
途中偶作
作者：钱大昕
朝代：清
体裁：古风

久晴厌尘扬，久雨苦泥滑。正使不晴亦不雨，晓犹畏风午病暍。人生大患求无厌，乃以我相咎造物。一身所欲尚难副，天公焉得人人悦。吾侪乘传四牡騑，日有廪给麋度支。居停得所人忘疲，客行如此乐复乐，偶值暑雨意不怡。何况悠悠行路者，敝车羸马愁輖饥，徵逐名利将奚为。
遂平
作者：钱大昕
朝代：清
体裁：五言律诗

蕞尔吴房邑，犹传夫槩封。隐成淮蔡蔽，直达汴河冲。纳稼先完赋，于茅计禦冬。村氓閒最乐，击壤话高舂。
道中即事
作者：钱大昕
朝代：清
体裁：七言律诗

经月愁霖云雾迷，怪来三伏冷凄凄。回风撼树全疑雨，积水平塍半作溪。古道巳看濡马腹，浅涔何止没牛蹄。肩舆纵比徒行稳，怕听禽言滑滑泥。
道旁
作者：钱大昕
朝代：清
体裁：古风

逃荒人户官道旁，十十五五纷成行。肩驮背负去故乡，儿与釜甑同一筐。日食溢米才充肠，昼无庐舍夜不床，幕天席地无周防。人离乡贱计非臧，饥驱奚暇虑久长。但愿盎有斗粟藏，生生世世无逃荒。
遣怀杂题·其一
作者：钱大昕
朝代：清
体裁：七言绝句

泊宅秋来愿少酬，轻装稳上潞河舟。清辉玉臂今何在，看月蓬窗独自愁。
遣怀杂题·其七
作者：钱大昕
朝代：清
体裁：七言绝句

伯通桥下水如银，一昔经过亦怆神。庑下祇今谁举案，固应目我作凡人。
遣怀杂题·其三
作者：钱大昕
朝代：清
体裁：七言绝句

挂壁丰姿宛似君，返魂那有异香薰。真成南旺湖头水，行到中流却两分。
遣怀杂题·其九
作者：钱大昕
朝代：清
体裁：七言绝句

弹指匆匆岁又除，安仁鬓发已全疏。纵然下噀田居遂，更有何人出荷锄。
遣怀杂题·其二
作者：钱大昕
朝代：清
体裁：七言绝句

布衣椎髻不曾嫌，雅称贫官上竹鲇。懊恼疾风吹爨室，从今拟废五音占。
遣怀杂题·其五
作者：钱大昕
朝代：清
体裁：七言绝句

江上青螺秀作堆，风流眉妩事成灰。将愁排遣终难子，只似潮头去又回。
遣怀杂题·其八
作者：钱大昕
朝代：清
体裁：七言绝句

美酒新鱼自制词，急流长怪退犹迟。今朝果泛东吴棹，孤负怀归管仲姬。
遣怀杂题·其六
作者：钱大昕
朝代：清
体裁：七言绝句

生无枉横亦无愆，相见今生讵有缘。倘遇苏州赵十四，结坛判倒一囊钱。
遣怀杂题·其四
作者：钱大昕
朝代：清
体裁：七言绝句

铁瓮城边风雪馀，三山秀色望何如。魂归到此应留恋，四十年前说帨初。
邳州
作者：钱大昕
朝代：清
体裁：五言律诗

百里弹丸地，传闻古下邳。孤城奚仲国，衰草石崇碑。入市鱼虾贱，濒河波浪危。船头青数点，山色隐修眉。
邵伯湖
作者：钱大昕
朝代：清
体裁：七言律诗

泽国微茫长绿芜，薄游踪迹感羁孤。疏钟夜火盂城驿，官柳长堤邵伯湖。往日漂流悲雁户，祇今村落足渔租。波光面面清于镜，得似沙鸥稳宿无。
邵松阿舍人七十·其一
作者：钱大昕
朝代：清
体裁：七言律诗

吾谷三峰翠黛联，此中合住地行仙。紫薇诏草三千字，红药诗名四十年。泉石得公为领袖，诗书有后付覃研。吴都文粹谁人续，试载先生却寿篇。
邵松阿舍人七十·其二
作者：钱大昕
朝代：清
体裁：七言律诗

同出南丰一瓣真，白头感旧话酸辛。埙篪共羡洪文敏，图画今归白舍人。老尚著书元是癖，性非谐俗偶忘嗔。兰亭合准羲之例，觞咏重逢癸丑春。
邵桷亭筑小楼题曰梧巢作诗四首诸同人多有和章邀予继和·其一
作者：钱大昕
朝代：清
体裁：七言律诗

百尺楼居倚碧梧，目穷千里豁平芜。秋霜蹑屐探鸦舅，春雨添棚护鼠姑。境到閒时喧亦静，心从安后有仍无。南华义谛都参透，牛马随人尽意呼。
邵桷亭筑小楼题曰梧巢作诗四首诸同人多有和章邀予继和·其三
作者：钱大昕
朝代：清
体裁：七言律诗

惠子多方据槁梧，维摩宴坐作跏趺。木因号散能逃斧，金为求祥怕跃炉。立脚定来知地阔，置身高处似云孤。尧夫观物书成后，安乐窝中自得吾。
邵桷亭筑小楼题曰梧巢作诗四首诸同人多有和章邀予继和·其二
作者：钱大昕
朝代：清
体裁：七言律诗

便欲身攀栖鹘巢，安床恰对树枝交。购书只似求声鸟，避俗真嫌在户蛸。鱼乍戏馀莲动叶，燕方来候竹抽梢。元亭问字寻常事，门外从无热客敲。
邵桷亭筑小楼题曰梧巢作诗四首诸同人多有和章邀予继和·其四
作者：钱大昕
朝代：清
体裁：七言律诗

果有杨修菜有巢，主宾杂坐閒诙嘲。楼高雅称登王粲，诗苦偏宜学孟郊。亲友抟沙嗟易散，光阴炳烛草轻抛。更呼便了申初约，不遣尘埃积满坳。
邺中咏古·其一
作者：钱大昕
朝代：清
体裁：七言绝句

铜雀台空霸业陈，分香遗令剧酸辛。累累疑冢都相似，愁绝西陵泣望人。
邺中咏古·其七
作者：钱大昕
朝代：清
体裁：七言绝句

殿上纷纷供御囚，癫痴国是十年休。风流宰相杨遵彦，只与君王进厕筹。
邺中咏古·其三
作者：钱大昕
朝代：清
体裁：七言绝句

井蛙何事逞雄心，一柱桥头朽骨沈。记否三台功就日，殿中棘子巳成林。
邺中咏古·其二
作者：钱大昕
朝代：清
体裁：七言绝句

南皮公宴兴何如，云散风流十载馀。少壮人真须努力，至今犹宝伟长书。
邺中咏古·其五
作者：钱大昕
朝代：清
体裁：七言绝句

孝穆当年奉使还，评量文雅薄衰孱。中原文物知多少，心折韩陵片石閒。
邺中咏古·其八
作者：钱大昕
朝代：清
体裁：七言绝句

白头临阵被犀渠，投袂勤王葛诞如。可惜关西好男子，老为普六茹驱除。
邺中咏古·其六
作者：钱大昕
朝代：清
体裁：七言绝句

青雀飞来羽翼垂，河边羖䍽那能羁。内家相对空挥泪，玉体殷勤黄发期。
邺中咏古·其四
作者：钱大昕
朝代：清
体裁：七言绝句

专征景略树奇功，瞥眼鱼羊事业空。太史浪占星得岁，雌雄飞早入秦宫。
郑子产祠
作者：钱大昕
朝代：清
体裁：五言律诗

东里有祠堂，舆人诵不忘。救时羊舌诮，授政子皮良。制锦成非易，操刀割恐伤。墓门遥在望，心折杜当阳。
郑州道中
作者：钱大昕
朝代：清
体裁：七言绝句

山如秃赭树如髡，风紧云凝涨雾昏。草道冬来生意少，青青宿麦遍寒原。
郭隗故里
作者：钱大昕
朝代：清
体裁：五言绝句

郭隗能陈义，燕昭自爱才。唯嫌枯朽骨，不称住金台。
郾城
作者：钱大昕
朝代：清
体裁：五言律诗

楚使盟书地，淮西战纪勋。澄波颍阳月，古驿召陵云。老树全成秃，饥乌似唤群。苍凉荒草路，谁吊太邱坟。
重游飞来峰登绝顶叠前韵
作者：钱大昕
朝代：清
体裁：七言律诗

只疑偪仄少行踪，扪葛真登最上峰。石露矾头何齿齿，云生舄下自容容。夕阳倒射岩閒塔，夜雨平添涧底淙。珍重飞来草飞去，天龙为我一丸封。
重过桐岩岭·其一
作者：钱大昕
朝代：清
体裁：七言绝句

石疑斧劈痕犹在，泉似帘垂叠更奇。可怪世人惟耳食，好山如此不留诗。
重过桐岩岭·其二
作者：钱大昕
朝代：清
体裁：七言绝句

漫山青翠不沾衣，村舍多依石作扉。一路溪声琴筑韵，替将鼓吹送侬归。
重过武昌
作者：钱大昕
朝代：清
体裁：七言绝句

黄鹤矶前水抱楼，金沙洲外荻花愁。燕吴南北俱迢递，两地离情入暮秋。
金地岭
作者：钱大昕
朝代：清
体裁：七言绝句

隐约青螺八字舒，云中招手意何如。世人错认真身佛，也恋金银地上居。
金山
作者：钱大昕
朝代：清
体裁：七言律诗

方丈瀛洲路渺茫，金山终古独苍苍。孤根自立何依傍，浊浪相排有抵当。树影只疑云影幻，钟声遥带水声长。中泠泉味谁能别，且坐僧寮子细尝。
金钟越秋江拥棹图
作者：钱大昕
朝代：清
体裁：古风

两三株树风瑟瑟，四五尺水秋淙淙。天边宾雁落几点，沙尾母鸭飞一双。烟波叟蓑笠小影，猗玕子款乃旧腔。菊花黄酒独自酌，醉著高枕乌篷窗。
金陵咏古·其一
作者：钱大昕
朝代：清
体裁：七言律诗

蒋山王气黯无光，天堑休誇擅一方。锁断千寻燃烈炬，楼高百步簇危樯。紫髯像古荒原庙，青盖风翻入洛阳。一自衔杯歌尔汝，曹刘事业总凄凉。
金陵咏古·其七
作者：钱大昕
朝代：清
体裁：七言律诗

珠翘谁复整双鬟，太息江南国步艰。天水碧痕深浅在，皖公翠色有无閒。宫娥挥泪嗟何及，骑省飘蓬竟不还。从此小楼风又急，更无人唱念家山。
金陵咏古·其三
作者：钱大昕
朝代：清
体裁：七言律诗

大厦还凭一木扶，袁刘骈首竟何辜。漫将腰扇誇寒士，无柰须眉不丈夫。眼作白虹终贯日，苔生黄石遽膺符。领军腹大浑堪射，悔杀轻投金仆姑。
金陵咏古·其二
作者：钱大昕
朝代：清
体裁：七言律诗

堂堂江左有夷吾，那向新亭洒泪珠。只怪诸君多誉贼，赖从元老未迁都。祖生击楫犹吞石，谢傅围棋亦却苻。堪笑宋家修誓表，临安得似建康无。
金陵咏古·其五
作者：钱大昕
朝代：清
体裁：七言律诗

谭经同泰八关开，几费金钱赎帝回。红席未归沧海使，青丝不道寿阳来。枯墙枳棘诗空在，曲项琵琶梦巳灰。赢得暮年词赋客，人閒争数庾郎才。
金陵咏古·其八
作者：钱大昕
朝代：清
体裁：七言律诗

原庙衣冠三百秋，匆匆五马又南浮。君王但卜通宵饮，弟子新翻法部讴。拱手盈庭尊狎客，囊头诏狱尽名流。石城重见降幡出，曹社何须怨鬼谋。
金陵咏古·其六
作者：钱大昕
朝代：清
体裁：七言律诗

玉树新声久不弹，黄奴去后思无端。云随铁骑来桃叶，水汲银瓶冷井阑。歌舞曾闻袁学士，江山犹恨孔都官。迷楼亦是销魂地，一样䋣华取次看。
金陵咏古·其四
作者：钱大昕
朝代：清
体裁：七言律诗

杨柳歌残别苑声，玉儿风貌正倾城。鸣鸡埭远迎鸾辂，射雉场开飏翠旌。岂有蒋王来左掖，只听赵鬼诵西京。黄金此日真如土，化作莲花步步生。
金陵寄内
作者：钱大昕
朝代：清
体裁：七言绝句

春江回望路迢迢，箫管秦淮空暮朝。三十六鳞封锦字，澹烟疏柳白门桥。
金陵寓斋偶然作·其一
作者：钱大昕
朝代：清
体裁：古风

郁郁长千里，萧萧石子冈。六朝多贵人，地下埋黄肠。风流晋王谢，威武明徐常。骨肉久巳腐，姓名或未亡。何来村学究，褒贬信口张。大义引春秋，深文用申商。九原若有知，胡卢笑千场。赞诵非我荣，诟詈不我妨。恶口而两舌，罪难逃空王。
金陵寓斋偶然作·其三
作者：钱大昕
朝代：清
体裁：古风

人言百王融，不如一系宗。王俭预顾命，岂能及茹公。何怪任彦升，低头谢梅虫。梁皇起博士，手刱大业崇。卅年断房室，分桃非意中。朱异纵云异，生犀有何功。菱花不返照，翻嗤汉邓通。
金陵寓斋偶然作·其二
作者：钱大昕
朝代：清
体裁：古风

刘顶昔未争，同时奉义帝。入关巳如约，兵端自汉始。若翁且分羹，何有一旒赘。纵然垓下成，焉肯北面事。缟素誓三军，偶用董公说。藉劫五诸侯，以遂吞噬计。陋儒无具眼，妄谓明大义。仗顺利执言，是以分成败。请看濠梁兴，亦承龙凤制。南征溺胶舟，便是重瞳例。
金陵寓斋偶然作·其五
作者：钱大昕
朝代：清
体裁：古风

王谢两安石，前后负盛名。文靖澹荡人，拥鼻咏洛生。草付倾国来，应之了不惊。小儿巳破贼，相公局未更。制胜有要著，非以侥倖成。介甫不晓事，执拗新法行。盲人骑瞎马，欲致万里程。可怜天津桥，忽来杜宇鸣。退归领外祠，钟山啜鱼羹。一墩亦何有，乃与古人争。
金陵寓斋偶然作·其六
作者：钱大昕
朝代：清
体裁：古风

北水如英雄，三伏气乃吐。常时出人胯，衣带策马渡。南水如君子，风雨不改度。穷冬水尽涸，滔滔尚如故。紫髯孙仲谋，倚此当子桓。风借阿童利，青盖遂北辕。六代与南唐，傀儡各登场。江神但大笑，谁为分短长。
金陵寓斋偶然作·其四
作者：钱大昕
朝代：清
体裁：古风

典午昔南渡，建康当洛都。算缗佐军国，仰给惟三吴。济济衣冠族，寄命江海隅。王马共天下，江谢亦膏腴。黄口乳尚臭，公然佩银鱼。作意抑南士，谓与京洛殊。仰戴牛斗天，俛饮扬子泉。口犹学吴语，身且衣吴绵。惟有仕宦格，便若云泥悬。一朝淮水绝，高门皆灰烟。
鉴湖
作者：钱大昕
朝代：清
体裁：古风

贺公善吴语，两命登近列。一梦游钧天，翻然谢朝谒。黄冠返故居，遂得不死诀。供奉诗酒仙，司户书画绝。天台与夜郎，流离泪空咽。谁能洞先几，惟公全晚节。卖药戏人閒，鸿爪试泥雪。如鉴一曲湖，于今水犹活。
钱叔宝谢湖草堂图
作者：钱大昕
朝代：清
体裁：古风

汝南有畸人，布衣起雄霸。七贤黜山王，百篇追陶谢。躬耕湖上田，手辟竹閒舍。著书石磬斋，岁月自清暇。吾家罄室翁，游戏点笔乍。复有龙池生，辩舌悬河泻。三绝竞流传，水村此流亚。何年壑舟移，神物疑久化。昨过三砚居，展卷精采射。为言购自浙，不惜兼金价。鲁弓幸巳得，郑璧无待假。四座各欢咍，浮白倾酒笮。翰墨千载缘，合并天所借。回首金昌亭，虹月照深夜。
钱生宗颖携陈孝廉诗庭所画秋窗听雨图属题·其一
作者：钱大昕
朝代：清
体裁：七言绝句

鼓瑟湘江格最清，五言今日得长城。梧桐叶底萧萧响，似助骚人落笔声。
钱生宗颖携陈孝廉诗庭所画秋窗听雨图属题·其二
作者：钱大昕
朝代：清
体裁：七言绝句

画生六法擅疁江，写出云泉泻碧淙。它日剪镫来话旧，携筇访尔读书窗。
镫下作
作者：钱大昕
朝代：清
体裁：古风

一镫荧荧光，歘然散数点。渐远光益多，百道飞电闪。外环晕几重，著色閒浓澹。殷红日杲杲，蔚蓝波潋潋。心知眼前障，欲以一手掩。五采更交射，不绝始燄燄。夜梦神告予，妄相去以渐。草漫投刀圭，最忌弄铅椠。幻影非有著，真精宜自敛。譬之泥在水，水澄泥不溓。又如云掩月，云过月不染。复其见天心，我圭本无玷。
长沙
作者：钱大昕
朝代：清
体裁：七言律诗

行尽官邮两月程，崇城百雉俨峥嵘。云开岳麓千寻碧，秋霁湘江一镜明。砺砥砮丹仍土贡，火耕水耨乐村氓。笑它迁客忧卑湿，每日登楼玩晚晴。
长清山行
作者：钱大昕
朝代：清
体裁：七言律诗

四围屏障似天成，人在青山缺处行。雨过乍添溪水响，秋凉偏爱岭云生。朴淳摩诘田家句，平远营邱画里情。好景当前愁易失，停舆即事一回赓。
门神
作者：钱大昕
朝代：清
体裁：七言律诗

蚤春佳气正充闾，袍笏仙曹一例除。刻画从人为活计，推敲无地得安居。弹冠即是当枢日，冷眼相看对面初。故纸堆中堪送老，功成不退待何如。
门神·其一
作者：钱大昕
朝代：清
体裁：五言律诗

凛凛万夫雄，旁求审象同。萧曹刀笔进，褒鄂画图工。粗识宫墙富，兼收锁钥功。阿家翁可作，镇日但痴聋。
门神·其三
作者：钱大昕
朝代：清
体裁：五言律诗

纸上功名易，街头鼓吹新。休官愁及腊，到任便行春。保障才非细，枢机地自亲。翻嗤门外汉，神武挂冠人。
门神·其二
作者：钱大昕
朝代：清
体裁：五言律诗

巳作宣明面，全无叔宝肝。东关元有耦，左户亦高官。要路矜通籍，终年免素餐。傍人篱下稳，未觉仕途难。
门神·其四
作者：钱大昕
朝代：清
体裁：五言律诗

落度衣冠古，峥嵘面目留。四门唐博士，万户汉通侯。剥啄徒相苦，推敲不自由。萧生徒伉直，碌碌抱关流。
闰七夕
作者：钱大昕
朝代：清
体裁：七言律诗

又是秋河络角时，停机重把袜罗移。多情葭管灰偏剩，解事莲花漏较迟。儿女穿针翻旧样，词人乞巧换新诗。素娥此夜知遥妒，不放金波万里垂。
闵峙庭中丞七十·其一
作者：钱大昕
朝代：清
体裁：七言律诗

开府东南渥泽敷，福星十载在三吴。风裁峻洁凌霜柏，心地光明照乘珠。处事无疑由定力，素风不改见真儒。七旬矍铄今希有，精鍊犹能敌万夫。
闵峙庭中丞七十·其二
作者：钱大昕
朝代：清
体裁：七言律诗

卅年北阙荷恩光，德望中朝孰雁行。岳牧半曹为属吏，俊髦谁不列门墙。曲江金鉴春常朗，魏国黄花晚益香。却喜悬弧逢夏仲，铜壶晷景最绵长。
闻溉亭侄金陵之讣·其一
作者：钱大昕
朝代：清
体裁：七言律诗

读书种子汝埙篪，弱族何堪一个萎。拾芥科名虚到手，寒毡仕宦未伸眉。三篇注补龙驹阙，六律元从凤管推。呕尽心肝搜奥窔，千秋绝业欲传谁。
闻溉亭侄金陵之讣·其二
作者：钱大昕
朝代：清
体裁：七言律诗

频年书报欲归休，恒干谁知不少留。寡妇忍听王粲赋，遗孤慎保叔敖邱。瓣香犹记先人授，某水都同曩日游。后我成名先我死，阮生那禁泪交流。
闻瞿涉斋广文之讣怆然有作
作者：钱大昕
朝代：清
体裁：七言律诗

隔宿瑶笺墨未乾，巫阳升屋太无端。乘风想到芙蓉馆，题句犹传苜蓿盘。虎阜听泉成昨梦，鹤湖载月记同看。衰龄久觉知音少，绿绮从今忍再弹。
闻蝉
作者：钱大昕
朝代：清
体裁：七言律诗

真令俗耳得针砭，爱汝迎凉不附炎。晓月一声杨柳店，午阴百过绿槐檐。身轻自觉能离垢，饮少从知未碍廉。草信忘机便无患，螳螂张臂亦何嫌。
闻述庵致政南还之信
作者：钱大昕
朝代：清
体裁：七言律诗

温诏欣闻下九天，欧阳真个许归田。遂初久识心如水，勇退方知骨本仙。绿野课耕此去稳，青门祖饯异时传。十年宰相何须羡，煨芋山中自在禅。
闻金川平定喜而有作·其一
作者：钱大昕
朝代：清
体裁：七言律诗

西南绝徼漫传烽，命将专征出九重。阃外建旄麾铁骑，军门推毂赐黄封。云连壁垒龙蛇阵，日闪旌旗荼火容。闻说如山号令肃，六师枕席过巴庸。
闻金川平定喜而有作·其三
作者：钱大昕
朝代：清
体裁：七言律诗

桃林重叠赏元功，廉李威名出禁中。长子帅师期尽敌，大君懿德载櫜弓。笳箫夜静三更月，鼓角春閒万里风。勒石桥门重纪绩，奎章百丈气如虹。
闻金川平定喜而有作·其二
作者：钱大昕
朝代：清
体裁：七言律诗

元戎出塞阵堂堂，制胜遥承庙算长。鸟道千盘朝緤马，龙韬三略夜封章。电矛雨矢军威壮，雷鼓风旗士气扬。闻说蛮方今纳款，亟销铁甲事耕桑。
闻金川平定喜而有作筱饮造一船于湖上颜曰自度航制极精雅即用其韵·其一
作者：钱大昕
朝代：清
体裁：七言律诗

批风抺月自由身，稳住湖心一只䑳。书画久知倪瓒富，食鲑谁道庾郎贫。献嘲且任无名子，行乐终归我辈人。载酒拍浮日来往，头衔同署葛天民。
阆林以藕粉诗见示为赋一律
作者：钱大昕
朝代：清
体裁：七言律诗

重湖新藕载连船，九转还丹至味全。曝向庭中冰叶脆，澄将□底镜纹圆。色香自信身无垢，磨鍊方成质最妍。贡篚亲题仙令制，要呈清白圣人前。
阳湖雨泊同诸君分韵得桃字
作者：钱大昕
朝代：清
体裁：五言律诗

去去𣬈坛路，孤村系小舠。堤边折杨柳，竹外拆缃桃。风雨同乡梦，江湖对浊醪。三更听棹曲，转念客途劳。